title: Suokorte

text: Suokorte kasvaa 20–40 cm korkeksi. Sen maavarsistosta nousee puhtaanvihreitä, pystyjä, nivelikkäitä ja sileitä varsia. Varsi on ontto: keskiontelo on pieni, enintään sitä ympäröivien sivuonteloiden kokoinen. Varressa on uurteita sekä kapeita, korkeita harjuja tavallisesti 5–10 kappaletta. Suokorte haaroo usein niukasti ja epätasaisesti, joskus haaroja ei ole ollenkaan. Haarat ovat lähes varren paksuisia, ylöskaartuvia, haarattomia ja selväuurteisia. Suokortteen lehdet ovat vähäisiä, yhdiskasvuisia kiehkuroita, jotka muodostavat hammasreunaisia tuppia varren nivelkohtiin. Vihreät tupet ovat pitkiä ja väljähköjä, ja niissä on tavallisesti 5–10 äimämäistä, mustanruskeaa ja valkolaitaista hammasta. Haarojen tyvitupet ovat kiiltäviä, mustahkoja. Haaran alin nivelväli on selvästi varren tuppea lyhyempi. Käpymäiset, kellanruskeat itiötähkät ovat varren tai toisinaan myös haarojen latvassa. Itiöpesäkkeet ovat perällisten kuusikulmaisten kilpien alapinnalla. Suomessa suokortteen itiöt kehittyvät kesä-elokuussa. Maanpäällinen, vihreä alkeisvarsikko on kaksikotinen ja liuskainen.


title: Suokorte

text: Suokortteen voi sekoittaa peltokortteeseen ("Equisetum arvense"). Peltokortteen erottaa suokortteesta muun muassa siitä, että sillä on erikseen itiötähkällinen kevätverso, sekä haarakas kesäverso, jonka haarojen alin nivelväli on varren tuppea paljon pidempi.


title: Suokorte

text: Suokortetta tavataan Euroopassa Espanjaa, Portugalia ja Etelä-Venäjää lukuun ottamatta. Levinneisyysalue jatkuu Euroopasta läpi Siperian Tyynelle valtamerelle ja Pohjois-Japaniin saakka. Lajia kasvaa myös Alaskassa ja suurimmassa osaa Kanadan ja Yhdysvaltain pohjoisosia. Suomessa suokortetta tavataan suhteellisen yleisenä koko maassa.


title: Suokorte

text: Suokorteen tyypillisiä kasvupaikkoja ovat ravinteiset suot, lähdepaikat, suopellot ja niiden ojat ja pientareet. Sitä tavataan myös hiekkaisilla rata- ja maantiepenkereillä.


title: Suokorte

text: Suokorte on myrkyllinen karjalle, ja niinpä se on ollut ongelmallinen rikkakasvi. Se on aiheuttanut karjakuolemia jouduttuaan soilta kerätyn rehuheinän joukkoon. Kasvin myrkyllisyydestä johtuen sitä on varottava sekoittamasta peltokortteeseen, jota käytetään teen aineksena.


title: Ivan Tšerepnin

text: Ivan Tšerepnin (5. helmikuuta 1943 Issy-les-Moulineaux, Ranska — 11. helmikuuta 1998 Boston, Yhdysvallat) oli venäläis-kiinalais-yhdysvaltalainen säveltäjä. Hänen isänsä Aleksandr Tšerepnin ja isoisänsä Nikolai Tšerepnin olivat myös säveltäjiä. Hänen äitinsä oli kiinalaissyntyinen pianisti Lee Hsien Ming. Hänen isoveljensä Serge Tšerepnin on myös säveltäjä. Ivanin musiikinopettajat olivat Karlheinz Stockhausen, Henri Pousseur ja Pierre Boulez. Ivan opetti musiikkia San Franciscon konservatoriossa ja Harvardin yliopiston elektronisen musiikin osastolla vuodesta 1972 aina kuolemaansa asti. Hänellä on kaksi poikaa, Stefan ja Sergei.


title: Skellefteå AIK

text: Skellefteå AIK on ruotsalainen pääsarjatason jääkiekkojoukkue. Seuran perustamisvuosi on 1921. Jääkiekko tuli mukaan lajivalikoimaan vuonna 1943 ja eriytyi omaksi yhdistyksekseen vuonna 1985. Joukkue on voittanut Ruotsin mestaruuden kolmesti, vuosina 1978, 2013 sekä 2014.


title: Issy-les-Moulineaux

text: Issy-les-Moulineaux on Pariisin läntinen esikaupunki 6,6 kilometriä Pariisin keskustasta. Moulineaux’n arrondissementti on Boulogne-Billancourt. Kunnassa on arviolta 67 360 asukasta (vuonna 2014) ja sen pinta-ala on 4,25 neliökilometriä.


title: Issy-les-Moulineaux

text: Issy-les-Moulineaux oli alun perin raskaan teollisuuden alue, mutta nykyään se on liike-elämän keskuksia. Ranskalaisen televisiokanava France 24:n lähetyspaikka sjaitsee Moulineauxissa.


title: Issy-les-Moulineaux

text: Issy-les-Moulineaux’ssa on kaksi metroasemaa: Corentin Celton ja Mairie d'Issy, sekä kaksi RER-asemaa: Issy – Val de Seine ja Issy.


title: Kristina Koznick

text: Kristina Koznick (s. 24. marraskuuta 1975 Apple Valley, Minnesota) on yhdysvaltalainen alppihiihtäjä.


title: Kristina Koznick

text: Toisin kuin useimmat yhdysvaltalaiset alppihiihtäjät, Koznick laski pelkästään tekniikkalajeja, lähinnä pujottelua, josta hänellä on kuusi maailmancupin osakilpailuvoittoa ja 20 palkintokorokepaikkaa. Hänen paras arvokisasaavutuksensa on pujottelun kahdeksas sija vuoden 2001 MM-kisoissa.


title: Kristina Koznick

text: Kristina Koznick ilmoitti lopettavansa kilpailu-uransa kesällä 2006.


title: Melkisedekin pappeus (mormonismi)

text: Melkisedekin pappeus on Myöhempien aikojen pyhien liikkeessä korkeampi pappeuden kahdesta (tai kolmesta) asteesta. Pappeus on Aaronin pappeutta korkeampi pappeuden muoto. Joskus mainitaan näiden kahden rinnalla kolmaskin, patriarkaalinen pappeus, mutta yleensä tätä pidetään vain Melkisedekin pappeuden erityisenä muotona.


title: Melkisedekin pappeus (mormonismi)

text:
Melkisedekin pappeus on saanut nimensä Vanhan testamentin Salemin pappiskuningas Melkisedekistä. Tämä pappeus tunnetaan myös nimellä pyhä pappeus Jumalan Pojan järjestyksen mukaan,
mutta kunnioituksesta ja arvonannosta Korkeimman nimeä kohtaan ja välttääkseen toistamasta hänen nimeänsä liian usein kirkko käyttää siitä Melkisedekin pappeuden nimeä (Oppi ja liitot 107:3-4). Mormonin kirja käyttää tästä pappeudesta nimitystä pappeus Jumalan pyhän järjestyksen mukaan (Alma 4:20; 13:8). Toisin kuin perinteinen kristillinen teologia, joka on tulkinnut Heprealaiskirjeen maininnat Melkisedekin pappeudesta siten, että vain Jeesuksella Kristuksella on ollut tämä pappeus, pitää mormonistinen teologia Melkisedekin pappeutta kaikkien arvollisten miesten saavutettavissa olevana. Mormonien mukaan Jumala antoi Melkisedekin pappeuden Aadamille karkotettuaan tämän paratiisista. Aadam antoi sen pojilleen Aabelille ja Seetille, ja näiden kautta tämä pyhä pappeus välittyi ihmissuvun kantaisille. Nooan kautta Melkisedekin pappeuden valtuudet kulkivat vedenpaisumuksen yli, ja pappiskuningas Melkisedek välitti ne Aabrahamille. Aabraham antoi nämä valtuudet pojilleen patriarkoille. Myöhemmin Mooses sai Melkisedekin pappeuden apeltaan Jetrolta. Mooseksen jälkeen Jumala kuitenkin otti tämän korkeamman pappeuden valtuuden pois Israelin kansalta sen kovan sydämen takia (Oppi ja liitot 84). On epäselvää, mitä kautta tämä pappeuden valtuus siirtyi Amerikan mantereelle, jos sitä ei ollut Israelilla Nefin siirryttyä Uudelle mantereelle.


title: Melkisedekin pappeus (mormonismi)

text:
MAp-kirkon opin mukaan Jeesus palautti Melkisedekin pappeuden valtuuden maan päälle ja antoi ne apostoleilleen. Ensimmäisen vuosisadan lopulla tämä valtuus kuitenkin katosi kirkon luopumuksen myötä. Joseph Smithin mukaan Jumala kuitenkin palautti Melkisedekin pappeuden valtuudet maan päälle lähettämällä ylösnousseet Pietarin, Jaakobin ja Johanneksen antamaan ne hänelle kätten päälle panemisen kautta ennen Kristuksen kirkon uudelleen perustamista vuonna 1830. Mielenkiintoista kylläkin, Melkisedekin pappeuden palauttamisen tarkkaa päivämäärää tai paikkaa ei ole merkitty muistiin, eikä asiasta ole suoraan ilmoitusta Opissa ja liitoissa. Yleisesti arvellaan tämän palauttamisen tapahtuneen kesäkuussa 1829.
Oppi ja liitot sanovat Melkisedekin pappeudesta: "Korkeamman eli Melkisedekin pappeuden voimaan ja valtuuteen kuuluu kirkon kaikkien hengellisten siunausten avaimien hallussa pitäminen; sillä on oikeus päästä osalliseksi taivaan valtakunnan salaisuuksista, saada taivaat aukenemaan edessään, olla yhteydessä yhteisen kokouksen ja Esikoisen seurakunnan kanssa ja saada olla yhteydessä Jumalan, Isän, ja Jeesuksen, uuden liiton Välimiehen, kanssa ja olla heidän kasvojensa edessä." (107:15-16) Kyseessä on siis pappeus, joka tuo kirkolle siunausten täyteyden. Kaikkien korkeampien hengellisten siunausten toteuttamiseksi tarvitaan Melkisedekin pappeuden valtuus. Alempi, Aaronin pappeus, taas palvelee kirkkoa ennen muuta ajallisten asioiden hoitamisessa. Kaikki kirkon johtamisvaltuus sisältyy Melkisedekin pappeuteen.


title: Melkisedekin pappeus (mormonismi)

text: MAP-kirkossa miespuoliset jäsenet voivat saada Melkisedekin pappeuden täytettyään 18 vuotta. Heiltä edellytetään kuitenkin uskoa evankeliumin totuuteen ja palautettuun kirkkoon sekä evankeliumin periaatteiden mukaista elämää. Melkisedekin pappeuteen vihittävien tulee elää siveästi, noudattaa Viisauden sanaa eli pidättäytyä alkoholijuomien, huumausaineiden, tupakan, kahvin ja teen käyttämisestä sekä noudattaa muutenkin kristillisiä elämänarvoja. Myös kymmenysten lain noudattamista edellytetään. Aikuisiällä kirkkoon liittynyt vihitään Melkisedekin pappeuteen yleensä hänen oltuaan vuoden kirkon jäsenenä, mikäli hän on elänyt kirkon oppien mukaisesti. Sääntö ei ole kuitenkaan aivan ehdoton, ja jossain tapauksissa Melkisedekin pappeuteen on kutsuttu aiemminkin.


title: Melkisedekin pappeus (mormonismi)

text: Ennen Melkisedekin pappeuden antamista seurakunnan piispa haastattelee ehdokkaan. Yleensä häntä kehotetaan tutkimaan pyhiä kirjoituksia, ennen muuta Opin ja liittojen kappaleita 84, 107 ja 121, jotta hän oppisi tuntemaan pappeuden merkityksen ja ne siunaukset, joita siihen sisältyy. Häntä myös kehotetaan pysymään toisten kristittyjen seurassa ja rukoilemaan armoa ja voimaa, jotta hän voisi olla pappeuden siunausten arvoinen.


title: Melkisedekin pappeus (mormonismi)

text: Melkisedekin pappeus on erityisen tärkeä perheenisälle, koska hän saa silloin toimia pappina perheelleen. Hän sai kastaa ja konfirmoida lapsensa, opastaa heitä Jumalan hengen avulla sekä johdattaa vaimonsa ja lapsensa Jumalan lähelle.


title: Melkisedekin pappeus (mormonismi)

text: Melkisedekin pappeudessa on erilaisia virkoja, mutta vain yksi pappeus. Kaikki Melkisedekin pappeuden virat ovat samanarvoisia, vaikka niihin liittyykin erisuuruisia vastuita ja velvollisuuksia.


title: Saukot

text: Saukot ("Lutrinae") ovat näätäeläinten heimoon kuuluvia, puolittain vesielämään sopeutuneita nisäkkäitä. Saukot muodostavat oman alaheimonsa, johon kuuluu 13 lajia seitsemässä suvussa.


title: Saukot

text: Kaikilla saukoilla on pitkähkö litteähkö ruumis, lyhyet jalat, litteä kuono, pienet silmät ja korvat sekä sukelluksen ajaksi suljettavat sieraimet ja korvakäytävät. Pitkä häntä on voimakas ja kärkeen päin suippeneva. Saukkojen kiiltävä turkki on vedenpitävä, sekä erittäin tiheä ja lyhytkarvainen. Turkin peitinkarvat ovat jäykät ja pohjavilla silkkimäistä. Hampaita saukoilla on 32–36. Saukot asustavat pääasiassa joissa, järvissä ja meressä.


title: Saukot

text: Saukot ovat nopeita uimareita ja ne voivat pysyä sukelluksissa yli viisi minuuttia. Uinnissa auttavat niiden räpylämäiset raajat ja virtaviivainen ruumiinmuoto. Saukot myös kuulevat hyvin veden alta. Vedessä saukot näkevät muuttamalla silmänsä linssin kaarevuutta. Vesistöjen luota ne poistuvat vain häirittyinä tai nälän pakottamina, joskus etsimään uusia elinalueita.


title: Saukot

text: Saukkoja tavataan kaikkialla Australiaa ja arktisia alueita lukuun ottamatta.


title: Saukot

text:
Suku "Lutra "
Suku "Hydrictis"
Suku "Lutrogale"
Suku "Lontra"
Suku "Pteronura"
Suku "Aonyx"
Suku "Amblonyx"
Suku "Enhydra"


title: David Silva

text: David Josué Jiménez Silva (s. 8. tammikuuta 1986 Arguineguín, Las Palmasin maakunta, Espanja) on espanjalainen jalkapalloilija, joka edustaa Englannin valioliigassa pelaavaa Manchester Cityä. Silva on monipuolinen keskikenttäpelaaja, joka pystyy pelaamaan hyökkäävässä roolissa kentän laidalla sekä pelintekijänä kentän keskustassa. Valenciassa hän pelasi yleensä vasemmalla laidalla. Hän on maailmanmestari 2010 sekä Euroopan-mestari 2008 ja 2012.


title: David Silva

text: Silva on Valencian kasvatti ja nousi seuran B-joukkueeseen kaudella 2003–2004. Kauden 2004–2005 hän vietti lainalla Segunda Divisiónin Eibarissa ja kauden 2005–2006 Primera Divisiónin Celtassa. Molemmat kaudet olivat menestyksiä sekä Silvalle että hänen edustamilleen joukkueilleen. Eibar sijoittui sarjassa neljänneksi, joka oli sen siihenastisen historian paras saavutus, ja jäi lopulta kolmen pisteen päähän sarjanoususta. Celta puolestaan ylsi UEFA Cup -paikkaan oikeuttaneelle kuudennelle sijalle noustuaan vasta edellisen kauden päätteeksi takaisin korkeimmalle sarjatasolle.


title: David Silva

text: Silva palasi takaisin Valenciaan kesällä 2006 ja kuului siitä lähtien vakituisesti edustusjoukkueen avauskokoonpanoon. Hän saavutti joukkueen kanssa Espanjan cupin Copa del Reyn mestaruuden vuonna 2008.


title: David Silva

text: Kesällä 2010 Silva siirtyi noin 30–35 miljoonan euron kaupassa englantilaiseen Manchester Cityyn. Hän on voittanut Cityssä Valioliigan mestaruuden 2012, 2014 ja 2018, FA Cupin 2011 sekä Liigacupin 2014, 2016 ja 2018. Hänet valittiin Valioliigan kauden tähdistöön 2011–2012 ja 2017–2018.


title: David Silva

text: Junioritasolla Silva oli voittamassa alle 19-vuotiaiden Euroopan-mestaruutta vuonna 2004.


title: David Silva

text: Ensiesiintymisensä Espanjan A-maajoukkueessa Silva teki harjoitusottelussa Romaniaa vastaan 15. marraskuuta 2006. Maajoukkueuran ensimmäiset maalit syntyivät harjoitusottelussa Kreikkaa vastaan 22. elokuuta 2007. Vuonna 2007 Silva pelasi useissa EM-karsintaotteluissa, ja hänet valittiin maajoukkueen kokoonpanoon vuoden 2008 EM-kilpailuihin, jossa Espanja voitti mestaruuden. Hän kuului joukkueeseen myös vuoden 2009 Maanosaliittojen cupissa ja vuoden 2010 MM-kilpailuissa, jossa pelasi kahdessa ottelussa Espanjan voittaessa maailmanmestaruuden. Hän pelasi kaikissa kuudessa ottelussa Espanjan voittaessa Euroopan-mestaruuden 2012. Hän pelasi myös Maanosaliittojen cupissa 2013, MM-kilpailuissa 2014 ja EM-kilpailuissa 2016.


title: David Silva

text: Seurajoukkue


title: David Silva

text: Maajoukkue


title: Serge Tšerepnin

text: Serge Tšerepnin (s. 2. helmikuuta 1941 Issy-les-Moulineaux, Ranska) on yhdysvaltalainen säveltäjä ja elektronisen musiikin taitaja.


title: Serge Tšerepnin

text: Tšerepnin opiskeli musiikkia yhdessä Nadia Boulangerin kanssa Harvardin yliopistossa vuosina 1958–1963. Hänen opettajansa olivat myös Pierre Boulez ja Karlheinz Stockhausen.


title: Serge Tšerepnin

text: Vuosina 1966–1968 hän työskenteli Kölnin elektronisen musiikin studiossa ja vuosina 1968–1970 New Yorkissa ja Kaliforniassa elektronisen musiikin opettajana.


title: Serge Tšerepnin

text: Myöhemmin hän perusti yrityksen nimeltään "Serge Modular Music Systems"in, jonka hän myi vuonna 1986 ja palasi Ranskaan. Nykyään hän esiintyy muun muassa kaddiš-juhlissa.


title: Serge Tšerepnin

text: Hänen pikkuveljensä Ivan Tšerepnin, isänsä Aleksandr Tšerepnin ja isosisänsä Nikolai Tšerepnin olivat myös säveltäjiä. Hänen äitinsä oli kiinalaissyntyinen pianisti Lee Hsien Ming.


title: Serge Tšerepnin

text: Vuonna 1960 hänestä tuli Yhdysvaltain kansalainen.


title: Carlos Bilardo

text: Carlos Bilardo (s. 16. maaliskuuta 1939) on argentiinalainen jalkapalloilija ja jalkapallovalmentaja. Hän valmensi Argentiinan jalkapallomaajoukkueen maailmanmestaruuteen vuonna 1986. Italialaistaustainen Bilardo on koulutukseltaan lääkäri.


title: Carlos Bilardo

text: Carlos Bilardo, liikanimeltään "El Narigón" ("Isonenä"), edusti pelaajaurallaan San Lorenzoa, Deportivo Españolia ja Estudiantesia. Pelaajana Bilardo voitti Copa Libertadoresin kolme kertaa peräkkäin vuosina 1968–70 ja seurojen maailmancupin kerran. Carlos Bilardo osallistui Argentiinan alle 21-vuotiaiden joukkueessa vuoden 1960 Rooman olympialaisiin.Valmentajan uran Carlos Bilardo aloitti Estudiantesissa vuonna 1972. Sieltä hän siirtyi Kolumbiaan Deportivo Calin valmentajaksi ja oli hetken San Lorenzon peräsimessä kunnes aloitti Kolumbian jalkapallomaajoukkueessa. Kolumbia ei päässyt vuoden 1982 MM-kisoihin, joten Bilardo sai potkut ja hän palasi Estudiantesiin.


title: Carlos Bilardo

text: Argentiinan maajoukkueen peräsimeen Carlos Bilardo astui vuonna 1983 César Luis Menottin saatua potkut. Kun Bilardo oli pelaajana Estudiantesissa, Estudiantesin puolustavasta pelityylistä ei erityisesti pidetty. Sitä kutsuttiin muun muassa "antijalkapalloksi". Maajoukkueen valmentajana Bilardo suosi myös puolustavaa pelityyliä eikä siitä syystä saanut kovin suurta suosiota. Etenkin kun edeltäjänsä Menotti suosi hyökkäävää tyyliä. Carlos Bilardolle vaadittiin potkuja ennen vuoden 1986 Meksikon maailmanmestaruuskisoja. Kriitikkojen joukossa oli jopa Argentiinan presidentti. Bilardo sai kuitenkin jatkaa ja Argentiina voitti maailmanmestaruuden. Bilardo jatkoi maajoukkueen peräsimessä ja luotsasi Argentiinan vuoden 1990 Italian MM-kisojen loppuotteluun, jossa kuitenkin tuli tappio.


title: Carlos Bilardo

text: Maajoukkueen jälkeen hän valmensi Espanjassa Sevilla FC:ta sekä Argentiinassa Boca Juniorsia saavuttamatta kuitenkaan suurempia meriittejä. Bilardo toimi hetken Libyan jalkapallomaajoukkueen valmentajana kunnes palasi Estudiantesiin kaudeksi 2003–04. Estudiantesissa hän aiheutti kohun juomalla ottelun aikana sampanjapullosta. Bilardo väitti, että pullo sisälsi Gatorade-urheilujuomaa.


title: Carlos Bilardo

text: Carlos Bilardo aikoi presidenttiehdokkaaksi vuonna 2003, mutta luopui ajatuksesta, koska ei saanut gallupeissa kannatusta. Bilardo toimi kommentaattorina Argentiinan televisiolle vuoden 2006 Saksan MM-kisoissa. Hän oli halukas Argentiinan maajoukkueen valmentajaksi, kun José Pekerman lopetti tehtävässä, mutta ei saanut pestiä.


title: Carlos Bilardo

text: Marraskuussa 2008 uutisoitiin, että Bilardo siirtyy Argentiinan jalkapallomaajoukkueen manageriksi osana Diego Maradonan uutta valmennusryhmää.


title: Carlos Bilardo

text: Bilardo kohahdutti MM-kisojen alla vuonna 2010. Hän lupasi, että jos Argentiina voittaa maailmanmestaruuden, ratkaisumaalin tehnyt pelaaja saa mahdollisuuden ottaa hänet takaapäin koira-asennossa.


title: Patriarkaalinen siunaus

text: Patriarkaalinen siunaus on Myöhempien aikojen pyhien liikkeessä patriarkan eli evankelistan lausuma erityinen ja ainutkertainen siunaus, jossa Jumalan katsotaan kertovan siunattavalle hänen elämäänsä koskevan Jumalan tahdon. Patriarkaalista siunausta pidetään suuressa arvossa, ja sen katsotaan olevan Jumalan henkilökohtainen ilmoitus siunattavalle. Samalla se lausuu profeetallisia sanoja siunattavasta. Patriarkaalinen siunaus on siis eräänlainen "profeetallinen tiekartta".


title: Patriarkaalinen siunaus

text: Patriarkaalisen siunauksen voi lausua vain erityisesti tähän tehtävään kutsuttu patriarkka eli evankelista. Yleensä tämä tapahtuu patriarkan kotona, jossa hän lausuu siunauksen ääneen pitäen käsiään siunattavan päällä. Siunattava istuu siunauksen ajan. Koska patriarkaalinen siunaus on sisällöltään hyvin henkilökohtainen, ei paikalla ole yleensä muita kuin siunattavan lähimmät omaiset, kuten vanhemmat tai puoliso. Koska siunausta pidetään pyhänä, kirkon jäseniä kehotetaan olemaan paljastamatta siunauksen sisältöä vieraille. Samalla, kun patriarkka lausuu siunauksen, se nauhoitetaan tai kirjoitetaan muistiin. Siunattu saa itse kopion siunauksesta, ja häntä kehotetaan säilyttämään se huolellisesti koko elämänsä ajan ja tutkimaan sitä usein rukouksen hengessä. Kopio siunauksesta lähetetään myös MAP-kirkon keskusarkistoon Salt Lake Cityyn.


title: Patriarkaalinen siunaus

text: Patriarkaalisessa siunauksessa siunattavalle kerrotaan, mihin Israelin kahdestatoista sukukunnasta hän kuuluu. Tämä perustuu ajatukseen, jonka mukaan jokainen MAP-kirkon jäseneksi kastettu tulee kasteessa myös Israelin kansan jäseneksi. Kirkon historiassa tulkinta siitä, onko tämä yhteys Israeliin ymmärrettävä yksinomaan hengelliseksi vai myös kirjaimelliseksi, on vaihdellut. Koska Israelin sukukuntien luonteen arvellaan eroavan hieman toisistaan, kertoo sukukuntaan kuuluminen myös siunattavan luonteestä. MAP-kirkon teologia näkee patriarkaalisen siunauksen esikuvan 1. Mooseksen kirjan 48–49 luvussa, joissa kantaisä Jaakob siunaa poikansa sekä Joosefin pojat Efraimin ja Manassen.


title: Patriarkaalinen siunaus

text: Paitsi sukukuntaa, patriarkaalinen siunaus kertoo myös siunattavalle annettavista siunauksista ja tehtävistä. Samoin se voi sisältää lupauksia, kehotuksia ja varoituksia. Näitä pidetään suuressa arvossa, koska siunauksen sanoja pidetään innoitettuina ja profeetallisina. Toisaalta kirkko varoittaa myös, että luvatut siunaukset ja lupaukset voivat jäädä toteutumatta, mikäli siunattu ei pysy uskollisena Jumalalle ja hänen kirkolleen. Siunaus ei siis ole automaatti, vaan ehdollinen.


title: Patriarkaalinen siunaus

text: Koska patriarkaalista siunausta pidetään ainutkertaisena ja koko loppuelämää kuvaavana, ei sitä yleensä toisteta.Tiedetään kuitenkin joitakin yksittäisiä tapauksia, joissa siunaus on toistettu, koska patriarkka ei siunauksessaan ole maininnut, mihin Israelin heimoon siunattava kuuluu.


title: Patriarkaalinen siunaus

text: Patriarkaalinen siunaus kuuluu periaatteessa jokaiselle MAP-kirkon jäsenelle. Kirkossa kasvavat lapset pyytävät sen yleensä teini-iässä. Kirkkoon liittyneet aikuiset siunataan noin vuoden kuluessa kirkkoon liittymisestä.


title: Patriarkaalinen siunaus

text: MAP-kirkko katsoo, että jokainen perheenisä on periaatteessa patriarkka omassa perheessään. Niinpa ajatellaan myös, että hän, jos hänellä on Melkisedekin pappeus, voi siunata lapsiaan ja perheenjäseniään eräänlaisella patriarkaalisella siunauksella. Tässä hän antaa perheenjäsenilleen rohkaisun, kehotuksen ja varoituksen sanoja sekä profetoi heistä. Perheenisä ei kuitenkaan kerro, mihin Israelin heimoon hänen lapsensa kuuluvat. Perheenisän antama siunaus voidaan kirjoittaa muistiin, ja sitä kehotetaan lukemaan rukoillen. Kopiota tästä ei kuitenkaan liitetä kirkon arkistoihin.


title: Patriarkaalinen siunaus

text: Myös Kristuksen yhteisössä on käytössä patriarkaalinen siunaus, jota siellä kutsutaan evankeliseksi siunaukseksi. Kristuksen yhteisö mieltää tämän siunauksen yhdeksi sakramenteistaan eli pyhistä toimituksistaan.


title: Arto Lehtiö

text: Arto Lehtiö (s. 28. joulukuuta 1938, Tampere) on suomalainen jääkiekkovaikuttaja. Hän on Suomen Jääkiekkoleijona numero 126.


title: Arto Lehtiö

text: Lehtiö toimi poikien ja nuorten maajoukkueiden huoltajana vuosina 1970–1980 ja 1984–1991. Vuosina 1980–83 hän oli Suomen jääkiekkomaajoukkueen huoltaja. Alle 20-vuotiaiden maajoukkueen huoltajana hän sai maailmanmestaruuden vuonna 1987 ja MM-pronssia 1988.


title: Arto Lehtiö

text: Arto Lehtiö on ollut Suomen Jääkiekkomuseon hallituksen jäsen vuodesta 1983 lähtien.


title: Monni (täsmennyssivu)

text: Monni voi tarkoittaa ainakin seuraavia asioita:


title: Petra Thorén

text: Petra Maria Thorén (s. 8. elokuuta 1969) on entinen suomalainen tennispelaaja. Hän oli parhaimmillaan WTA:n maailmanlistalla sijalla 73 vuonna 1992, mikä on suomalaisnaisten kolmanneksi paras saavutus. Tenniksen Suomen mestaruuden Thorén voitti kahdeksan kertaa (1987–1990 ja 1993–1996). Thorénin seura oli Helsingin Lawn-Tennis Klubi (HLK). Petra Thorén kuului Suomen Fed Cup -joukkueeseen vuosina 1986–1996, lukuun ottamatta vuotta 1987.


title: Petra Thorén

text: Petra Thorén on koulutukseltaan kauppatieteiden maisteri. Hän on toiminut YIT:n sijoittajasuhdejohtajana. Vuonna 2009 hänet nimettiin Perheyritysten liiton toimitusjohtajaksi, jossa tehtävässä hän ehti olla vain muutaman kuukauden.. Elokuussa 2010 Thorén nimitettiin yritys- ja talousviestintään erikoistuneeseen viestintätoimisto Kreab Gavin Andersonin Suomen-toimiston varatoimitusjohtajaksi. Helmikuussa 2017 Thorén siirtyi strategiseen talousviestintään erikoistuneen Miltton Marketsin toimitusjohtajaksi . Maaliskuussa 2018 Thorén siirtyi DEN Group Oy:n viestinnän neuvonantajaksi . Suomen Tennisliiton hallituksen jäsen Thorén on ollut vuodesta 2005 ja Suomen tenniksen tukisäätiön hallituksen jäsen vuodesta 2006.


title: Päivittäistavarakauppa

text: Päivittäistavarakauppa on liike, jossa ihmiset asioivat viikoittain ostamassa ruokaa ja muita kulutustavaroita, kuten esimerkiksi henkilökohtaisia hygieniatuotteita ja muita vastaavia tuotteita. Kauppoja on arvosteltu pääasiassa muun muassa syötäväksi kelpaavan ruoan poisheittämisestä. Vuoden ruokahävikit voidaan laskea miljoonissa kiloissa, vaikka monet kaupat luovuttavatkin eräpäivään mennessä vanhentuneita tuotteita ruoka-apuun seurakunnille.


title: Päivittäistavarakauppa

text: Päivittäistavarakauppa ry ajaa suomalaisten vähittäiskauppojen etuja rajoittamalla verotuksen ja sisäisten ”tullien” syntyä.


title: Machinima

text: Machinima on elokuvan tuotantotekniikka ja mediamuoto. Machinimalla tarkoitetaan elokuvaa, joka on luotu käyttämällä tietokone- tai videopelien pelimoottoria. Machinima on hyvä esimerkki "emergentistä pelattavuudesta" (): Tietokonepelien pelaaminen tavalla, mitä suunnittelijat eivät aluksi ottaneet huomioon, synnytti uuden mediamuodon. Sana "machinima" tulee luultavasti englannin kielen sanoista "machine" ja "cinema", mahdollisesti kirjoitusvirheestä.


title: Machinima

text: Machinimaa on ollut olemassa niin kauan kuin peleissä on ollut mahdollista tallentaa pelejä myöhemmin katsottavaksi, ja mahdollista kontrolloida kameraa. Yksi ensimmäisistä peleistä, jossa tätä hyödynnettiin oli "Stunt Island" (1992). Suosituksi machinima tuli 3D-pelien aikakaudella, erityisesti "Quake" on peli jolle on tehty runsaasti machinimaa.


title: Machinima

text: Machiniman tekemiseen ei välttämättä tarvita pelin tallennusominaisuutta jälkeenpäin katsottavaksi. Esimerkiksi "Red vs. Bluen" kaudet 1-6 on kuvattu tyhjentämällä yhden pelaajan ruutu ja nauhoittamalla TV-ruutua. Tällaisissa tapauksissa näyttelijöiden lisäksi täytyy olla myös "kuvaaja".


title: Machinima

text:
Machinimaa on tehty monella tavalla. Toisinaan moottorit mahdollistavat elokuvan levittämisen sellaisenaan pelin demotallenteen muodossa, mutta joissakin tapauksissa demot leikataan ja äänitetään ulkopuolisissa ohjelmissa. Eräät machiniman tekijät ovat myös käyttäneet pelimoottoreita live-esiintymisissä, joissa näyttelijät ohjaavat hahmojaan näytellessään.
Myös joidenkin pelien hiekkalaatikko-ominaisuudella on tehty machinimaa. Tällaisissa "machinimoissa" hahmoja eivät liikuta pelaajat, vaan tietokone. Hahmot ohjelmoidaan yleensä tekemään haluttavat asiat sen sijaan, että hahmoja liikuttaisi tekoäly. Tällaisten teosten raja itse "machiniman" ja 3D-animaatioiden välillä on vain pienoinen.


title: Callicebus aureipalatii

text: Callicebus aureipalatii on titien sukuun kuuluva apinalaji, jota voi tavata Boliviasta Madidin kansallispuistosta.


title: Callicebus aureipalatii

text: "Callicebus aureipalatii" -apinat ovat perusväritykseltään oranssin ruskeita, niillä on kullanvärinen pää ja valkotupsuinen häntä.


title: Callicebus aureipalatii

text: Laji elää luonnonvaraisena Boliviassa Andien alarinteiden metsissä. Sen levinneisyysalue ulottuu mahdollisesti myös Perun puolelle.


title: Callicebus aureipalatii

text: Lajin erikoinen englanninkielinen nimi, GoldenPalace.com Monkey, juontuu CharityFolks.comin vuonna 2005 järjestämästä hyväntekeväisyyshuutokaupasta, jossa kohteena oli uuden apinalajin nimeäminen. GoldenPalace.com-verkkokasino voitti huutokaupan 650 000 dollarin huudolla ja sai nimetä apinalajin mielensä mukaan. Huutokaupan tuotto meni Madidi-kansallispuistolle, josta aiemmin tieteelle tuntemattoman lajin löysi ryhmä tutkijoita. Lajin tieteellisen nimen jälkiosa tarkoittaa ”kultaista palatsia”, viitaten GoldenPalace-verkkokasinoon.


title: Zyzzyva

text: Zyzzyva on kärsäkkäisiin kuuluva Etelä-Amerikan trooppisilla alueilla tavattava kovakuoriaissuku. Suvun edustajat viihtyvät erityisesti palmupuissa.


title: Zyzzyva

text: Zyzzyva on myös joissain englanninkielisissä tietosanakirjoissa viimeinen hakusana.


title: NHL-kausi 1931–1932

text: 'Kausi 1931–1932 oli National Hockey Leaguen 15. kausi. Sen aikana kahdeksan joukkuetta pelasi kukin 48 runkosarjaottelua. Loppuottelusarjassa Toronto Maple Leafs tarvitsi vain kolme peliä New York Rangersin kukistamiseen ja voitti Stanley Cupin.


title: NHL-kausi 1931–1932

text: Taloudellisten syiden takia Philadelphia Quakers ja Ottawa Senators lopettivat toimintansa, jolloin NHL-joukkueiden lukumäärä laski kymmenestä kahdeksaan. Detroit Falcons meni vararikkoon ja joutui konkurssihallintoon. Samaan aikaan NHL-komissaari Frank Calder tuomitsi kaudella 1930–31 AHL:ksi muuttuneen ja itsensä samalla pääliigaksi julistaneen American Hockey Associationin luvattomaksi liigaksi. Calder perusteli kantaansa sillä, että AHL oli sijoittanut joukkueen Chicagoon, jossa oli NHL-joukkue, ja toisen Buffaloon, missä NHL:llä oli alasarjan yhteistyökumppani. Buffalon joukkue kuitenkin luhistui, ja Calder ryhtyi neuvotteluihin James Norrisin omistaman Chicago Shamrocksin ja vararikkoon joutuneen Detroit Falconsin yhdistämiseksi.


title: NHL-kausi 1931–1932

text: Montreal Canadiens valtasi taas kerran runkosarjan ykköspaikan. Canadiensin Howie Morenz oli yhtä tehokas kuin ennenkin ja voitti Hart Trophyn. New York Rangers sijoittui ykköseksi Amerikan divisioonassa.


title: NHL-kausi 1931–1932

text: Toronton kotiareena Maple Leaf Gardens avattiin lukuisista vaikeuksista huolimatta. Eräässä vaiheessa koko projekti oli vähällä luhistua, mutta Conn Smythe ja Frank J. Selke saivat vakuutettua ammattiyhdistykset hyväksymään Gardensin osakkeita palkkojen osittaisena maksuna. Niinpä Maple Leaf Gardens saatiin lopulta rakennettua. Kotijoukkueen näkokulmasta Chicago Black Hawks pilasi areenan avausottelun 2–1-voitollaan.


title: NHL-kausi 1931–1932

text: "Lyhenteiden selitys: O = Ottelut, M = Maalit, S = Syötöt, P = Pisteet, RM = Rangaistusminuutit"


title: NHL-kausi 1931–1932

text: Montreal Canadiensilla oli kaikki edellytykset kolmannelle peräkkäiselle Stanley Cup -voitolleen, mutta Pit Lepinen ja Aurel Joliat’n loukkaantumiset rikkoivat unelman. Kun Joliat oli puolikuntoinen ja Lepine poissa, Canadiens ei pystynyt haastamaan nopeaa New York Rangersia. Toronto sen sijaan löysi keinot Chicagon ja sen maalivahdin Chuck Gardinerin lyömiseen. Tämän jälkeen Toronto voitti Montreal Maroonsin. Toronto Maple Leafs kukisti paras viidestä -periaatteella pelatussa loppuottelusarjassa New York Rangersin ylivoimaisesti voitoin 3–0.


title: NHL-kausi 1931–1932

text: Alun perin kaksi ensimmäistä peliä piti järjestää New Yorkissa, mutta kaupungissa vierailleen sirkuksen takia toinen peli jouduttiin pelaamaan Bostonissa. Kolmas ja viimeinen ottelu pelattiin suunnitellusti Torontossa. Finaaleita alettiin kutsua ”tennissarjaksi”, sillä Toronto Maple Leafs teki jokaisessa ottelussa 6 maalia. Rangers teki 4 maalia Madison Square Gardenissa, kaksi Boston Gardenissa ja neljä Torontossa.


title: Lars Gallenius

text: Lars Gallenius (s. 1658 Oulu – 9. tammikuuta 1753 Pietarsaari) oli suomalainen kirkkomaalari ja kiertävä muotokuvamaalari eli konterfeijari.


title: Lars Gallenius

text: Galleniuksen vanhemmat olivat Eskil Matsson Kukko, joka oli vanhaa oululaista porvarissukua, ja Margareta Grelsdotter Kukko. Hänen puolisonsa oli Catharina Lundinus vuodesta 1690. Heillä oli poika Lars Gallenius, joka oli Pietarsaaren pitäjänapulainen. Gallenius oli ensimmäinen "vapaan taiteen harjoittaja". Hän sai porvarinoikeudet Oulun kaupungin maalarina 1688.


title: Lars Gallenius

text: Gallenius on maalannut Hailuodon puukirkon maalaukset ja sen kuoritraveen 1690 sekä Raahen (1684) ja Sotkamon (1719) kirkkojen alttaritaulut. Teerijärven kirkon neliosaisen alttaritaulun osan "Jeesus ristillä" hän maalasi 1746 ja Haapajärven kirkkoon todennäköisesti Pyhää Paavalia esittävä puulle maalatun kuvan 1747. Tornion kirkon itäinen holvikupu vuodelta 1688 on hänen maalaamansa, samoin kuin taulut "Vaellus Emmaukseen" (Raahen kirkko 1684) ja "Ehtoollinen" (Sotkamon kirkko 1719). Hänen työtään on myös Tenholan kirkon maalauskoristelu sekä allegoriat ja legendat "Kärsimysten puutarha" (Kuusiston kirkko 1660–1670-luku) ja "Aadam ja Eeva" (Pöytyän kirkko 1681).


title: Nanny Kaunisto

text: Nanny Kaunisto (o.s. Rivas, ent. Ringvall, 7. toukokuuta 1911 Hämeenlinna – 22. joulukuuta 2006 Helsinki) oli silmätautien erikoislääkäri ja taiteenkerääjä.


title: Nanny Kaunisto

text: Kaunisto ja hänen puolisonsa, lääketieteen tohtori Yrjö Kaunisto, keräsivät huomattavan, 78 teoksen suuruisen, taidekokoelman, jonka hän lahjoitti Ateneumille vuonna 2005 yhteisen testamentin perusteella. Kokoelmassa oli muun muassa 35 Helene Schjerfbeckin työtä. Lahjoitukseen liittyi myös muuta omaisuutta, josta muodostettiin Yrjö ja Nanny Kauniston rahasto Suomen Kulttuurirahastoon. Rahastosta myönnettävillä varoilla Valtion taidemuseo hankkii uusia töitä.


title: Nanny Kaunisto

text: Kokoelman alku juontuu vuoteen 1943, jolloin Yrjö Kaunisto lääkintäkapteenina kävi äitinsä kanssa tapaamassa Schjerfbeckiä Luontolan parantolassa ja osti ensimmäiset maalaukset, kukka-aiheiset guassit. Kaunistot toivoivat Kuusisaaren-kodistaan museota teoksille, mutta Viljo Revellin suunnittelemaan rakennukseen olisi tarvittu niin suuria muutoksia, että ajatuksesta luovuttiin.


title: Nanny Kaunisto

text: Nanny Kaunisto valmistui lääkäriksi 1938. Hän julkaisi artikkeleita sokeuden syistä ja sarveiskalvon dystrofiasta. Hän avioitui Yrjö Kauniston kanssa 1937. He olivat tavanneet opiskellessaan lääketiedettä Helsingin yliopistossa.


title: Televa

text: Televa oli valtion omistama tietoliikennealan yritys. Sen toiminta alkoi 1945 Espoon Leppävaarassa, Mäkkylän kaupunginosassa, vaikkakin sen juuret ulottuvat vuoteen 1925 saakka. Vuonna 1974 Televan tuotanto laajeni Äänekoskelle.


title: Televa

text: Yrityksellä oli 1970-luvulla merkittävä rooli digitaalisen DX 200 -puhelinkeskuksen kehittämisessä, josta tuli merkittävä vientituote Nokialle ja jolla oli merkittävä rooli matkapuhelinverkoissakin.


title: Televa

text: Puolustusministeriön alaisuuteen perustettiin vuonna 1925 "Radiolaboratorio ja radiotyöpaja". Nimi muutettiin puolustusministeriön Sähkölaboratorioksi ("Plm SähkL") vuonna 1927. Puolustusministeriö määräsi Sähkölaboratorion ja kaikki viestikorjaamot yhdistettäviksi.


title: Televa

text: Näin syntyi "Valtion Sähköpaja" 15. huhtikuuta 1945, jota hetkeä pidetään vuonna 1962 Televa-nimiseksi muuttuneen valtion teollisuuslaitoksen perustamisajankohtana. Vuonna 1976 yhtiö muutettiin osakeyhtiöksi, syntyi Televa Oy, jonka suurin osakkeenomistaja oli Suomen valtio. Muita osakkeenomistajia olivat Outokumpu Oy sekä Valmet Oy.


title: Televa

text: Suomen valtio myi osake-enemmistönsä, 51 %, Oy Nokia Ab:lle vuonna 1981, jolloin syntyi Telenokia Oy. Yhtiö siirtyi kokonaan Nokia Oy:n omistukseen 27.8.1987. Vuonna 1992 yrityksen nimeksi vaihdettiin Nokia Telecommunications.


title: Fire and Ice

text: Fire and Ice on kitaravirtuoosi Yngwie J. Malmsteenin vuonna 1992 julkaisema, kahdeksas soololevy.


title: Poincarén epäyhtälö

text: Poincarén epäyhtälö on syntynyt Sobolev-avaruuksien teorian tuloksena ja nimetty ranskalaisen matemaatikon Henri Poincarén mukaan. Epäyhtälön avulla voidaan selvittää funktion rajat käyttämällä sen derivaattojen rajoja ja määrittelyjoukon geometriaa. Mainitut rajat ovat erittäin merkittäviä nykyaikaisen variaatiolaskennan menetelmissä.


title: Poincarén epäyhtälö

text: Oletetaan, että formula_1, formula_2 on prekompakti joukon formula_3 avoin osajoukko Lipschitzin reunalla (so. formula_2 on avoin, rajoitettu Lipschitz-joukko). Silloin on olemassa vakio formula_5 riippuen ainoastaan formula_2:sta ja formula_7:stä siten, että kaikille formula_8


title: Poincarén epäyhtälö

text: missä


title: Poincarén epäyhtälö

text: on keskiarvo formula_11 yli formula_2:n.


title: Muurinsärkijä

text: Muurinsärkijä eli muurinmurtaja on asejärjestelmä, jota ennen tykkien yleistymistä käytettiin laajasti piiritettävien linnojen ja linnoitusten muurien ja porttien murtamiseen.


title: Muurinsärkijä

text: Muurinmurtaja oli yksinkertaisimmillaan puunrunko, joka ripustettiin telineeseen ketjujen varaan. Yleensä puunrunko oli raudoitettu tai siinä oli ainakin metallipää. Usein muurinmurtaja sisälsi myös jonkinlaisen suojan sitä käyttäville sotilaille. Assyrialaiset kehittivät 800-luvulla eaa. tiettävästi ensimmäiset tehokkaat muurinmurtajat.


title: Muurinsärkijä

text: Muurinmurtaja vietiin murrettavaan kohtaan, tavallisimmin portille. Murtajaa käsitteli riittävä määrä miehiä, jotka vetivät runkoa taaksepäin ja sitten sen annettiin liikevoimansa avulla iskeä. Menetelmä oli tehokas vahvojakin portteja vastaan, mutta sen torjuminenkin oli helppoa. Torjuntaan voitiin käyttää esimerkiksi kuumaa pien ja maaöljyn sekoitusta, jota kaadettiin muureilla olevista isoista padoista vihollisten päälle. Seos oli herkästi syttyvää. Esimerkiksi Raaseporin linnan muureissa on yhä jälkiä muurien huipulta kaadetusta pikiseoksesta.


title: Muurinsärkijä

text: Muurinmurtaja syrjäytyi lopullisesti 1700-luvulla, kun tykit ja erilaiset ruutiin perustuvat räjäytysmenetelmät olivat kehittyneet riittävästi.


title: Higashi-Hien metroasema

text: Higashi-Hien metroasema () on Fukuokan kaupungin Hakata-kun suuralueella sijaitseva metroasema. Higashi-Hie on viimeinen asema ennen Fukuokan lentoasemaan pääteasemaa Kūkō-linjalla. Asema on avattu 3. maaliskuuta 1993.


title: Higashi-Hien metroasema

text: Asema sijaitsee maan alla kahdessa kerroksessa. Ensimmäisessä kerroksessa on lipunmyynti, poistumistiet ja portit. Poistumisteitä on viisi ja lisäksi yksi hissi. Toisesa kerroksessa maan alla sijaitsevat laiturit.


title: Higashi-Hien metroasema

text: Higashi-Hien yläpuolella on Higashi-Hien risteys, josta on yhteys mm. kansallisille moottoriteille. Aseman lähistöllä sijaitsevat muun muassa:


title: Aikavaativuusluokka

text:
Aikavaativuusluokka on tietojenkäsittelytieteen käsite, joka kuvaa funktion tai algoritmin ajallista käyttäytymistä, usein syötteen koon formula_1 funktiona. Erityisesti
vakiotermit ja -kertoimet jätetään näistä pois, jolloin luokasta näkee nopeasti, kuinka nopeasti aikavaatimukset
kasvavat suhteessa syötteen kokoon.


title: Aikavaativuusluokka

text:
Olkoon funktio formula_2 tarkasteltava aikavaativuusluokka. Jos funktio formula_3 kuvaa tarkasteltavan
funktion aikakäyttäytymistä, niin silloin on olemassa jotkin positiiviset vakiot formula_4, formula_5 ja formula_6 siten, että


title: Aikavaativuusluokka

text: aina, kun formula_8.


title: Stafford Cripps

text: Sir Richard Stafford Cripps eli Stafford Cripps (24. huhtikuuta 1889 – 21. huhtikuuta 1952) oli brittiläinen työväenpuolueen poliitikko ja Yhdistyneen kuningaskunnan valtiovarainministeri toisen maailmansodan jälkeisinä vuosina 1947–1950.


title: Stafford Cripps

text: Cripps syntyi Lontoossa. Hänen isänsä oli parlamentin alahuoneen konservatiivipuolueen jäsen, lordi Parmour, joka myöhemmällä iällään liittyi työväenpuolueeseen. Cripps varttui varakkaassa perheessä ja sai aristokraattisen kasvatuksen. Hän opiskeli Winchester Collegessa ja sen jälkeen Lontoon yliopistossa kemistiksi. Hän jätti tiedeuran ja aloitti lakiopinnot ja vuonna 1912 hän oli asianajaja. Cripps palveli ensimmäisessä maailmansodassa ambulanssinkuljettajana Ranskassa ja teki tehdastyötä.


title: Stafford Cripps

text: 1920-luvun loppupuolella Cripps siirtyi selvästi vasemmalle poliittisissa näkemyksissään ja vuonna 1930 hän siirtyi työväenpuolueeseen. Seuraavana vuonna Cripps valittiin apulaisoikeuskasleriksi (solicitor general), joka oli yleisesti yhdistetty ritariluokkaan. Hänestä tuli Sir Stafford Cripps. Cripps vastusti puolueen oikeistosiiven hallituspolitiikkaa ja siirtyi radikaalisti vasemmalle: hänestä tuli vahva marxilaisen sosiaali- ja taloudspolitiikan kannattaja. Vuoden 1931 parlamenttivaaleissa Cripps oli yksi niistä kolmesta työväenpuolueen ministereistä, jotka säilyttivät paikkansa; kaksi muuta olivat George Lansbury ja Clement Attlee. Vuonna 1936 työväenpuolueen kansallinen komitea päätti irtisanoutua Crippsin puheesta, jonka mukaan ei olisi haitaksi brittiläiselle työväenluokalle, ”jos Saksa voittaisi meidät.”


title: Stafford Cripps

text: Cripps oli aikaisemmin kehottanut yhdistynyttä rintamaa nousemaan fasismia vastaan. Nyt hän käynnisti yhdistyneen kampanjan kokoamalla Sosialistisen liiton, ILP:n ja Ison-Britannian kommunistipuolueen muodostamaan vaaliliiton oikeistoa vastaan. Labourin johtohenkilöt vastustivat kampanjaa, ja Cripps suostuteltiinkin vuonna 1937 lakkauttamaan Sosialistinen liitto. Lopulta Cripps erotettiin Labour-puolueesta 1939 ja hän liittyi kansanrintamaan kommunistien ja myönnytyspolitiikkaa vastustavien liberaalien ja konservatiivien kanssa. Hän toimi parlamentissa puolueista riippumattomana vuoteen 1945 saakka.


title: Stafford Cripps

text: Talvisodan aikana Cripps oli yksi harvoja parlamentikkoja joka vastusti Chamberlainin hallituksen suunnitelmia tukea Suomea. Toisin kuin muut vastustajat, Crippsin vastustus ei perustunut säästäväisyyteen, eli että oli turha tuhlata resursseja Suomen tueksi koska Neuvostoliitto joka tapauksessa voittaisi sodan ajan kanssa, vaan Crippsin vastutus perustui Neuvostoliiton turvallisuustarpeiden ja laajentumispyrkimysten hyväksyntään. Kuuluisin esimerkki on Crippsin artikkeli perustamassaan Tribune lehdessä, jossa hän voimakkasti puolusti Neuvostoliittoa.


title: Stafford Cripps

text: Kun Winston Churchill muodosti sodanaikaisen koalitiohallituksen vuonna 1940, hän valitsi Crippsin lähettilääksi Neuvostoliittoon. Neuvostoliitto oli liittoutunut elokuussa 1939 natsi-Saksan kanssa solmimalla Molotov–Ribbentrop-sopimuksen ja Crippsin marxilaisten näkemysten vuoksi Churchill ajatteli, että hän olisi paras henkilö yrittämään neuvotteluja Josif Stalinin kanssa. Cripps johti lähetystöä Moskovaan vuonna 1940 ja yritti epäonnistuneesti varoittaa Stalinia Saksan hyökkäyksen mahdollisuudesta Neuvostoliittoon. Kun Saksa hyökkäsi Neuvostoliittoon kesäkuussa 1941, Crippsistä tuli avainhenkilö liittolaisuuden muodostamisessa länsivaltojen ja Neuvostoliiton välillä.


title: Stafford Cripps

text: Vuonna 1942 Cripps palasi Isoon-Britanniaan ja teki radio-ohjelman sotatapahtumista Neuvostoliitossa. Crippsistä tuli yksi maansa suosituimmista poliitikoista, vaikka hänellä ei ollut minkään puolueen tukea. Hänet valittiin sotakabinetin jäseneksi. Cripps toimi Lord Privy Sealinä ja parlamentin alahuoneen johtajana. Churchill lähetti Crippsin Intiaan neuvottelemaan sopimuksen kansallisten johtajien Mahatma Gandhin ja Muhammad Ali Jinnahin kanssa. Hän sai näin Intian pysymään uskollisena Britannialle lupaamalla vastapalveluksena Intialle täydellisen itsehallinnon sodan jälkeen. Vaikka mitään muodollista sopimusta ei saavutettu, Cripps onnistui rauhoittamaan tilanteen Intiassa. Hänet valittiin lentokonetuotannon ministeriksi ja hän liittyi uudelleen työväenpuolueeseen vuonna 1945.


title: Stafford Cripps

text: Kun työväenpuolue voitti parlamenttivaalit 1945, se hyväksyi Crippsin jäsenekseen. Pääministeri Clement Attlee valitsi Crippsin kauppaministeriksi, toiseksi tärkeimpään talouden virkaan. Ison-Britannian sodan jälkeinen talous oli huonossa kunnossa. Cripps tuli kauppaministerinä tunnetuksi ”säästöpolitiikastaan”.


title: Stafford Cripps

text: Vuonna 1946 Neuvostoliiton lentokonesuunnittelijat keskustelivat Stalinin kanssa lentokonesuunnittelusta ja vaativat hankkimaan uusinta tietoa läntisistä lähteistä. Stalin oli sanonut: ”Kuka hullu tulisi meille myymään salaisuuksiaan.” Kuitenkin hän antoi apulaisilleen luvan, jolloin neuvostotiedemiehet ja suunnittelijat matkustivat Isoon-Britanniaan tapaamaan Crippsiä ja uudistamaan koneita. Stalinin hämmästykseksi Cripps ja työväenpuolueen hallituksen jäsenet antoivat täydellistä tietoa uusimmasta tekniikasta, Yhdistyneen kuningaskunnan ilmavoimien upseerin Frank Whittlen suunnittelemasta Rolls-Royce Nene -lentokoneen moottorista ja keskustelivat valmistuslisenssin myöntämisestä heille. Nene-moottorin kopiota käytettiin Neuvostoliiton Klimov VK-1 -hävittäjissä ja myöhemmin MIG-15:ssä, jota käytettiin YK:n sotavoimia vastaan Korean sodassa vuonna 1950. Se aiheutti lukuisia B-29-pommittajien putoamisia sekä keskeytyksiä pommituksiin Pohjois-Korean yllä.


title: Stafford Cripps

text: Vuonna 1946 Cripps palasi Intiaan osana hallituksen lähetystöä, jonka tarkoituksena oli keskustella itsenäisyydestä Intian johtajien kanssa. Kaksi muuta lähetystön jäsentä olivat Intian valtiosihteeri lordi Pethick-Lawrence sekä laivaston ensimmäinen komentaja A. V. Alexander. Intian kongressipuolue ei kuitenkaan ollut tyytyväinen lähetystön esittämään suunnitelmaan.


title: Stafford Cripps

text: Vuonna 1947 Cripps suostutteli Attleeta vetäytymään pääministerin paikalta, kun taas ulkoministeri Ernest Bevinin pyysi Attleeta pysymään virassa. Cripps valittiin Attleen hallituksen talousasioiden ministeriksi. Kuusi viikkoa myöhemmin Hugh Dalton erosi valtiovarainministerin paikalta ja Cripps tuli hänen seuraajakseen. Valtiovarainministerinä Cripps lisäsi verotusta ja vähensi valtion menoja. Cripps ajoi voimakkaasti strategisesti tärkeiden teollisuudenalojen kuten hiilen ja teräksen tuotannon kansallistamista. Kuitenkin Crippsin heikentyvä terveys pakotti hänet eroamaan valtiovarainministerin virasta lokakuussa 1950. Cripps oli kärsinyt useita vuosia paksusuolentulehduksesta. Cripps erosi parlamentista samassa kuussa. Hän kuoli kaksi vuotta myöhemmin Sveitsissä.


title: Gionin metroasema

text: Gionin metroasema () on Fukuokan kaupungin Hakata-kun suuralueella sijaitseva metroasema. Gionin asema on kymmenes asema Kūkō-linjalla. Asema on avattu 20. huhtikuuta 1982. Asema on yhteydessä Hakatan asemaan myös tunnelilla, jossa on maksullinen pysäköinti polkupyörille.


title: Gionin metroasema

text: Gionin asema sijaitsee tärkeällä business-alueella ja sen ympäristössä sijaitsee useita suuria toimistorakennuksia, joissa suuret yritykset pitävät majaansa. Aseman läheisyydessä sijaitsevat mm.:


title: Jääkiekon SM-liigakausi 2002–2003

text: Kausi 2002–2003 oli jääkiekon SM-liigan 28. kausi. Mestaruuden voitti Tappara. Toiseksi tuli Kärpät ja kolmanneksi Hämeenlinnan Pallokerho. Runkosarjan pistepörssin voitti Tomas Kucharcik ja pudotuspelien pistepörssin Esa Pirnes.


title: Jääkiekon SM-liigakausi 2002–2003

text: Ensimmäistä kertaa puolivälierissä oli käytössä paras seitsemästä -menetelmä, jatkoon pääsi nyt neljällä voitolla. Välierissä ja finaaleissa oli vielä paras viidestä -menetelmä.


title: Javier Arizmendi

text: Ángel Javier Arizmendi de Lucas (s. 3. maaliskuuta 1984 Madrid, Madridin maakunta, Espanja) on espanjalainen jalkapalloilija, joka edustaa Espanjan korkeimmalla sarjatasolla Primera Divisiónissa pelaavaa Mallorcaa. Hän on pelipaikaltaan hyökkääjä.


title: Javier Arizmendi

text: Arizmendi on Atlético Madridin kasvatti ja debytoi seuran edustusjoukkueessa 15. helmikuuta 2004 Barcelonaa vastaan. Kauden 2004–2005 hän pelasi lainassa Racing Santanderissa. Kaudeksi 2005–2006 Arizmendi palasi takaisin Atléticoon, mutta pelasi vain yhden ottelun, ja tammikuussa 2006 hänet myytiin Deportivo La Coruñaan. Kauden 2007–2008 alla Arizmendi siirtyi viisivuotisella sopimuksella Valenciaan.


title: Javier Arizmendi

text: 12. elokuuta 2008 Arizmendi siirtyi 4 miljoonan euron siirtosummalla Real Zaragozaan kuusivuotisella sopimuksella. Hän kuului ensimmäisellä kaudellaan joukkueen runkopelaajiin ja viimeisteli 38 ottelussa yhdeksän maalia.


title: Javier Arizmendi

text: 30. kesäkuuta 2010 Arizmendi teki kuusivuotisen sopimuksen madridilaisseura Getafen kanssa. Kaudeksi 2011–2012 hänet lainattiin sveitsiläiseen Neuchâtel Xamaxiin, jota valmensi hänelle jo Deportivosta tuttu Joaquín Caparrós. Arizmendi palasi Getafeen kuitenkin jo tammikuussa 2012 sveitsiläisseuran ajauduttua talousvaikeuksiin ja lopulta konkurssiin.


title: Javier Arizmendi

text: Arizmendi oli mukana vuoden 2003 nuorten maailmanmestaruuskilpailuissa ja ratkaisi Kanadaa vastaan pelatun puolivälieräottelun Espanjan hyväksi jatkoaikamaalillaan tultuaan vaihdosta kentälle 10 minuuttia aiemmin. Ensiesiintymisensä Espanjan A-maajoukkueessa Arizmendi teki harjoitusottelussa Englantia vastaan 7. helmikuuta 2007.


title: Verkkosyöte

text: Verkkosyöte () on päivittyvän tiedon välitystapa. Nimensä mukaisesti sitä yleensä käytetään World Wide Webissä. Sisällöntuottaja "syndikoi" () tuottamansa tiedon syötetiedostomuodossa, ja mahdollistaa sen "tilaamisen" (). Sisällön käyttäjä "aggregoi" () tiedon käyttämällä lukijaohjelmaa (muita termejä lukija, aggregaattori, syötteenlukija, feed-lukija tai uutistenlukija). Lukijaohjelmia on monen tyyppisiä: se voi olla paitsi oma ohjelmansa (esimerkiksi RSSOwl), myös esimerkiksi selaimen sisään rakennettu lukija (esimerkiksi Mozilla Firefoxin ”Live Bookmarks”) tai selainlaajennus. Lukijoita on myös toteutettu web-sivustoina, esimerkiksi Bloglines ja Google Reader, ja monet nykyiset käyttäjän muokattavissa olevat portaalit (esimerkiksi My Yahoo! ja iGoogle) tukevat syötteitä.


title: Verkkosyöte

text: Yleisimmät syötteiden tiedostomuodot ovat RSS ja Atom.


title: Verkkosyöte

text: Syndikoinnin etuna on, että käyttäjä voi lukijaohjelman avulla seurata helposti esimerkiksi kymmenien uutissivustojen ja blogien päivityksiä, ilman että niiden päivityksiä tarvitsee erikseen käydä tutkimassa. Syötemuodot myös tukevat HTML:n käyttöä, joten niiden avulla voidaan tarjota kokonaisia artikkeleja kuvineen. Lisäksi ne mahdollistavat muidenkin mediaelementtien käytön; esimerkiksi podcasting pohjautuu juuri tähän. Sähköpostin kautta lähetettäviin automaattipäivityksiin verrattuna niillä on se etu, että käyttäjän ei tarvitse antaa sähköpostiosoitettaan, ja seuraamisen lopettaminen onnistuu ilman erillistä komentoa.


title: Dark Floors

text: Dark Floors – The Lordi Motion Picture on suomalainen Lordi-yhtyeen tähdittämä kauhuelokuva, jota on esitetty useissa Euroopan maissa ja joka on julkaistu DVD:nä myös Yhdysvalloissa ja Japanissa.


title: Dark Floors

text: Elokuvan tekijät ovat luonnehtineet "Dark Floorsia" perinnetietoiseksi, aidoksi kauhuelokuvaksi sekä psykologiseksi trilleriksi. Se on saanut vaikutteita etenkin 1980-luvun yhdysvaltalaisista kauhuelokuvista, mutta myös japanilaisesta tuotannosta.


title: Dark Floors

text: Suuresta ennakkokohusta, 2,19 miljoonan euron tuotanto- ja kaikkiaan 4,3 miljoonan euron kokonaisbudjetistaan huolimatta elokuva sai Suomessa vain 19 900 katsojaa. Suomessa "Dark Floors" julkaistiin DVD:nä 13. kesäkuuta 2008. Elokuva tuotti tappiota 1,7 miljoonaa euroa. Elokuva sai myös yleisön ja kriitikkojen taholta erittäin negatiivisen vastaanoton, mutta sen erikoistehosteita kehuttiin jonkin verran.


title: Dark Floors

text: Elokuva tuli ensi-iltaan Suomessa 8. helmikuuta 2008, Islannissa 29. helmikuuta 2008, Virossa 7. maaliskuuta 2008, Venäjällä 7. elokuuta 2008 ja Turkissa 8. elokuuta 2008. Elokuvan levittäjä Nordisk Film International Sales on myynyt "Dark Floorsin" levitysoikeudet yli 50 maahan. "Dark Floors" julkaistiin Yhdysvalloissa suoraan DVD-myyntiin 14. lokakuuta 2008.


title: Dark Floors

text: Vaikka elokuvan levitysoikeudet myytiin yli 50 eri maahan, se tuotti tuotantoyhtiö Solar Filmsille 1,7 miljoonan euron tappiot. Laajasta levityksestä ja markkinoinnista huolimatta elokuva ei kerännyt missään maassa merkittävän suuria katsojalukuja.


title: Dark Floors

text: Autistisen Saran isä on huolestunut tyttärensä terveydestä. Hän yrittää viedä Saran pois sairaalasta väkisin, mutta hissi menee epäkuntoon ja he jäävät muiden henkilöiden kanssa loukkuun. Kun he lopulta saavat hissin ovet auki, kaikki ihmiset tuntuvat kadonneen sairaalasta, eivätkä he löydä muuta kuin silvottuja ruumiita. He alkavat etsiä ulospääsytietä sairaalasta, mutta kaikki tiet ovat tukossa. Pakotietä etsiessään joukko joutuu samalla yhä syvemmälle ruumiiden täyttämään painajaiseen. Sairaalan puhelimet toistavat vain automaattista vastaajan viestiä, eikä niillä saa yhteyttä ulkopuolelle. Vaikuttaa myös siltä, että aika olisi pysähtynyt. Mikään ei liiku, eivät edes kellojen viisarit tai sadepisarat. Päähenkilöt huomaavat olevansa rinnakkaistodellisuudessa – kun he etsivät pakotietä, samat tapahtumat toistuvat. Kun Emily esimerkiksi yrittää pyytää apua sairaalan puhelimella, hän huomaakin puhuvansa itsensä kanssa.


title: Dark Floors

text: Ensimmäinen varsinainen este heidän tiellään on, kun joukko joutuu pakenemaan kummitus Awaa, joka kirkumisellaan voi tuhota kuulon. Pakenijat pääsevät vähäksi aikaa turvaan röntgenhuoneeseen, jonka säteet pelottavat kummituksen pois. Jon hermostuu ja päättää lähteä pois sairaalasta. Päästyään hissiin hän kuitenkin kuulee omituisia ääniä ja huomaa, että jokin on tulossa hissin lattian läpi. Jon yrittää poistua hissistä, mutta hissin ovet sulkeutuvat, eikä hän saa niitä enää aukeamaan. Hän hätääntyy ja huutaa apua. Ben ja Rick kuulevat avunhuudot ja lähtevät pelastamaan Jonia. Hissin lattian läpi on tulossa hirviö Kita, joka lähes syö Jonilta jalan. Rickin ase on jäänyt röntgenhuoneeseen, joten hän heittää vaahtosammuttimen hirviön päälle, jolloin se putoaa hissikuilua pitkin alas. Jon säilyy hengissä, mutta on loukannut jalkansa.


title: Dark Floors

text: Seuraavaksi selviytyneet joutuvat OX-hirviön hyökkäyksen kohteeksi. OX hyökkää heidän kimppuunsa murskaamalla seinän, eikä mikään tunnu estävän sitä. Rick ampuu sitä epätoivoisesti ja saa surmansa sen murskatessa hänet vasten sairaalan ovea.


title: Dark Floors

text: Pyörätuolissa oleva Sarah tuntuu olevan epäluonnollisten tapahtumien keskipiste, joten juonikas Jon alkaa miettiä hänen uhraamistaan hirviöille. Kun Sarah ja Jon jäävät hetkeksi kahden, Jon yrittääkin kutsua hirviöitä luokseen, mutta Tobias saapuu paikalle ja estää sen. Jon iskee Tobiaksen tajuttomaksi, mutta kuolee hetken kuluttua, kun muumiohirviö Amen surmaa hänet ja syö hänen sydämensä. Ben työntää sairaalasängyn Amenia päin, joka sänkyyn törmättyään lentää sairaalan ikkunasta ulos. Ben lähtee etsimään muita, mutta nämä eivät näe Beniä, Emily taas joutuu Kitan armoille, mutta Emily tainnuttaa sen defibrillaattorilla. Myöhemmin Amen palaa takaisin ja yrittää tappaa Benin. Benin sijasta Amen tappaa Tobiaksen, joka saapuu paikalle ja tappaa Amenin iskemällä sen läpi keihään. Samalla Tobias uhraa itsensä pelastaakseen tyttärestään huolehtivan Benin, sillä viimeisillä voimillaan Amen vetää Tobiasta lähemmäksi itseään, jotta keihäs lävistäisi hänetkin.


title: Dark Floors

text: Lopulta elossa ovat enää Sarah, Ben ja Emily. He seisovat käytävällä hissin edessä ja tyhjän hissin ovi avautuu. Emily kuulee epäilyttävää murinaa ja katsoo taakseen. Hän näkee käytävän toisessa päässä seisovan OX-hirviön. Sarah, Ben ja Emily menevät hissiin ja yrittävät päästä hissillä pohjakerrokseen paetakseen hirviötä. Hissi ei tunnu toimivan, ja OX lähtee juoksemaan kohti ihmisiä. Hissin ovet sulkeutuvat juuri ennen kuin OX on pääsemässä hissiin. Sarah, Ben ja Emily pääsevät pakoon hirviötä, ja hissi vie heidät pohjakerrokseen.


title: Dark Floors

text: Pohjakerroksessa Awa hyökkää heidän kimppuunsa ja raapii Emilyn jalkoja ja kasvoja. Emilyn jalat haavoittuvat vakavasti. Koska Emily ei pysty vammansa vuoksi liikkumaan, Ben käskee hänen istua Sarahin pyörätuoliin ja ottaa Sarahin syliinsä. Ben kuljettaa pyörätuolia pohjakerroksessa läpi huoneen, joka on täynnä ruumiita. Yhtäkkiä kellon viisarit alkavat liikkua ja ruumiit heräävät henkiin zombeina. Sarah, Ben ja Emily pakenevat ruumiita toiseen huoneesen. Zombit kuitenkin pääsevät toiseen huoneeseen, ja Ben kantaa Sarahin turvaan parkkihalliin. Pyörätuolissa oleva Emily yrittää päästä Sarahin ja Benin mukaan, mutta pyörätuoli ei liiku. Emily yrittää päästä zombeja pakoon kävellen. Hän ei kuitenkaan pysty pakenemaan, vaan jää samaan zombien armoille, sillä huoneen ovi sulkeutuu juuri ennen kuin Emily on pääsemässä ulos. Ben ei kykene pelastamaan häntä ulkopuolelta, sillä hän ei saa ovea auki. Ainoastaan Sarah ja Ben ovat enää elossa, ja he pakenevat sairaalan pysäköintihalliin. Siellä on vanha ambulanssi, jolla he yrittävät päästä pois, mutta ulospääsyä ei ole. Sarah tietää, että jokin paha on paikalla ja että kaikki kuolevat.


title: Dark Floors

text: Sarah ja Ben näkevät, miten parkkihallin lattian läpi nousee Mr. Lordi. Mr. Lordia ympäröi pimeys, joka tuhoaa kaiken mihin se koskee. He onnistuvat pääsemään hetkeksi karkuun ajamalla toiseen suuntaan. Sarah kuitenkin tietää, että pakeneminen on turhaa, sillä ulos ei ole mitään reittiä. Ben vie Sarahin parkkihallin nurkkaan auton taakse piiloon ja yrittää surmata Mr. Lordin ajamalla tämän yli. Ben saa uhkarohkeutensa vuoksi surmansa, ja jäljellä on enää vain Sarah. Sarahia ympäröi valo, joka suojaa Sarahia pimeydeltä. Sarah sanoo Mr. Lordille, että hän haluaa kotiin ja yliluonnollisten tapahtumien on loputtava. Vastaukseksi Mr. Lordi karjuu ja kävelee uhkaavasti tyttöä kohti ja Sarah sulkee silmänsä. Sarahin avattua silmänsä hän herää sairaalassa kesken tutkimusten.


title: Dark Floors

text: "Dark Floors" -elokuvaprojekti sai alkukipinän keväällä 2006 Lordin laulajan Mr. Lordin haastattelusta, jossa hän kertoi, että hänellä on elokuvaidea, ja pyysi tuottaja Markus Seliniä ottamaan häneen yhteyttä. Mr. Lordi oli tehnyt töitä aiemminkin Selinin kanssa, sillä hän oli tehnyt kuvakäsikirjoituksia muutamiin Selinin tuottamiin elokuviin (esim. "Pahat pojat" vuodelta 2003). Lordilla oli jonkin verran aiempaakin kokemusta elokuvan teosta, sillä vuonna 2004 oli julkaistu yhtyeen ideoima "The Kin" -lyhytelokuva.


title: Dark Floors

text: Mr. Lordin alkuperäinen näkemys oli tehdä splatter-elokuva eli erittäin väkivaltainen ja verinen. ”En ole kuitenkaan idiootti. Homma pitää aloittaa rauhallisesti, ettei mikään ikkuna sulkeutuisi paitsi meiltä, myöskään muilta suomalaisilta kauhuelokuvan tekijöiltä”, hän kuitenkin totesi "Keskisuomalaisen" haastattelussa helmikuussa 2008.


title: Dark Floors

text: Elokuvan suunnitteluun ja käsikirjoituksen ideointiin Mr. Lordin kanssa osallistui ohjaaja Pete Riski, joka on työskennellyt Mr. Lordin kanssa aiemminkin ja ohjannut useita Lordin musiikkivideoita.


title: Dark Floors

text: Englanninkieliseen elokuvaan päänäyttelijät palkattiin Yhdistyneestä kuningaskunnasta. Rooleihin valittiin suurelle yleisölle tuntemattomia näyttelijöitä, sillä Lordin haluttiin olevan elokuvan suuria tähtiä, ja budjettirahat haluttiin käyttää näyttäviin erikoistehosteisiin tähtinäyttelijöiden palkkojen sijaan. Tuotantoyhtiö joutui hankkimaan jokaiselle näyttelijälle kuvauspaikalle oman asuntovaunun, sillä Englannin näyttelijäliiton tekemän sopimuksen mukaan jokaisella näyttelijällä on oltava oma asuntovaunu, vaikkei sitä välttämättä tarvitsisikaan.


title: Dark Floors

text: Maalis-huhtikuussa 2007 haettiin Suomesta Oulun seudulla asuvia 20–50-vuotiaita avustajia elokuvaan esittämään ruumiita sekä eläviä kuolleita. Julkisessa haussa etsittiin lisäksi erityisesti kaljuja tai raaja-amputoituja avustajia. Halukkaita avustajia ilmoittautui tuotantoyhtiölle lähes 90. Ehdokkaat kutsuttiin yksitellen kameran eteen, ja jokainen sai esiintyä vajaan viiden minuutin ajan.


title: Dark Floors

text: Toukokuussa 2007 elokuvan käsikirjoittaja vaihtui. Alun perin Veli-Pekka Hänninen oli palkattu käsikirjoittamaan elokuva Putaansuun ja Riskin ideoiman tarinan pohjalta, mutta hän joutui luopumaan tehtävästä muiden kiireidensä vuoksi. Hänen piti muun muassa tehdä käsikirjoituksia "Kotikatu"-televisiosarjaan, eikä hän omien sanojensa mukaan olisi pystynyt keskittymään "Dark Floorsin" työstämiseen. Hännisen tilalle palkattiin Pekka Lehtosaari, joka on tehnyt käsikirjoituksen muun muassa elokuviin "Pahat pojat" (2003) ja "Vares – yksityisetsivä" (2004). Molemmat elokuvat on tuottanut Solar Films.


title: Dark Floors

text: "Dark Floorsin" kokonaisbudjetti oli 4,3 miljoonaa euroa Suomen elokuvasäätiölle ilmoitetun tuotantobudjetin ollessa 2,19 miljoonaa euroa. Kokonaisbudjettiin oli lisäksi laskettu mukaan kansainvälinen markkinointi. "Luulen, että pääsemme 4,3 miljoonan euron kohdalle silloin kun olemme saaneet kaikkien maiden kopiot valmiiksi. Meidän pitää jatkuvasti varautua siihen, että eri maihin on annettava eri versiot. Ja tähän menee vähintään vuosi, ja silloin uskon, että kaikki maat on markkinoitu ja dubbaukset, ynnä muut muutokset, hoidettu. Kaikkien täytyy tajuta, että silloin kun lähdetään yrittämään ulkomaille, kyse on ihan eri pelistä", tuottaja Markus Selin kertoi sanomalehti "Kalevalle" helmikuussa 2008.


title: Dark Floors

text: Kansainvälisen markkinoinnin lisäksi kustannuksia kasvattivat lavasteet ja erikoistehosteet, sekä jälkityöt, joita elokuvassa täytyi tehdä paljon. Kokonaisbudjetista tuli suomalaiselle elokuvalle harvinaisen korkea. Elokuva sai toukokuussa 2007 Suomen elokuvasäätiöltä 300 000 euroa tuotantotukea. Myös Yle TV1, POEM, NFFC, Radio Rock, ravintolaketju Onnela ja Pokerisivut.com ovat osallistuneet elokuvan rahoitukseen.


title: Dark Floors

text: Elokuvan lavasteet olivat suurimmat, mitä Suomessa on koskaan tehty. Niiden koko oli noin 1700 neliömetriä. Lavasteissa oli myös katot, ja niiden sähkötyöt oli tehty samalla tavalla kuin normaalissa omakotitalossa. Alun perin "Dark Floors" oli määrä kuvata Baltiassa. Lopulta kuvaukset tehtiin kuitenkin Oulussa ja lavasteet rakennettiin Scanfilin vanhaan tuotantohalliin Ruskon kaupunginosassa. Työryhmä kävi tutustumassa paikallisiin sairaaloihin, jotta esimerkiksi röntgenhuone olisi autenttisen näköinen.


title: Dark Floors

text: Alun perin elokuvan oli tarkoitus valmistua kevääksi 2007, mutta aikataulu oli liian kireä ja elokuvan tekoa lykättiin, sillä syksyllä 2006 Lordi oli "Bringing Back The Balls To Europe" -kiertueellaan. Kuvauksien uudeksi ajankohdaksi sovittiin kevät 2007 ja ensi-illaksi 21. joulukuuta 2007, mutta elokuvan valmistuminen lykkääntyi jälleen ja elokuvan ensi-ilta siirrettiin seuraavaksi vuodeksi.


title: Dark Floors

text: "Dark Floorsia" ennakkomainostettiin Ranskassa Cannesin elokuvajuhlilla, kun Lordi-yhtye järjesti tiedotustilaisuuden 19. toukokuuta 2007. Seuraavana päivänä he vielä esittivät rantaravintolassa kutsuvieraille kuusi kappalettaan.


title: Dark Floors

text:
Elokuvan kuvaukset aloitettiin tiistaina 29. toukokuuta 2007 Oulussa, jossa ne jatkuivat heinäkuuhun asti. Elokuvan tuotantoryhmässä oli noin 80 työntekijää.
Kuvauksia jatkettiin vielä syyskuussa Helsingin Arabianrannassa, jossa kuvattiin greenscreen-otoksia lisättäväksi myöhemmin valmiiseen elokuvaan.


title: Dark Floors

text: Kaikki Lordin jäsenet esiintyivät elokuvassa hirviöiden rooleissa, eivätkä soittavana yhtyeenä. Rooleissa nähdään Lordin silloisen kokoonpanon edustajat, eli Mr. Lordi, Amen, Kita, Awa ja Ox. Käsikirjoittaja Pekka Lehtosaaren mukaan Lordin jäsenille ei kirjoitettu vuorosanoja, koska heidän osuutensa keskittyi toimintaan eikä keskusteluun. Mr. Lordi päivitti Lordin jäsenten hirviöasuja tilapäisesti elokuvaan sopivimmiksi, sillä niissä ei enää tarvinnut ottaa huomioon sitä, että ne eivät saisi vaikeuttaa soittamista.


title: Dark Floors

text: Kuvauksissa vähimmällä pääsi Leena Peisa, jonka osuudet kuvattiin studiossa vihreää taustaa vasten. Muut jäsenet sen sijaan esiintyivät kuvauspaikalla Mr. Lordin kanssa.


title: Dark Floors

text: Kuvausten jälkeen elokuvaan lisättiin erikoistehosteet, joiden toteutuksesta vastasi erikoistehostekoordinaattori Konsta Mannerheimo. Elokuvaan lisättiin myös kohtaukset, jotka oli kuvattu vihreää taustaa vasten. Erikoistehosteiden vuoksi aikataulussa pysyminen oli toisinaan haasteellista, sillä ohjaaja Riskin mukaan niiden teko vaati runsaasti aikaa eikä vastaavaa ollut Suomessa juuri tehty aikaisemmin.


title: Dark Floors

text: Musiikin "Dark Floorsiin" on säveltänyt muusikko Ville Riippa ja sen soittaa Czech Film Orchestra. Elokuvan tunnuskappaleen ”Beast Loose in Paradise” sävelsi Mr. Lordi. Tunnuskappale soi elokuvan lopputekstien aikana, ja se on ainoa elokuvassa kuultava Lordin kappale. Kappale julkaistiin myös singlenä 9. tammikuuta 2008, joka oli samalla "Dark Floorsin" soundtrack. Se nousi julkaisuviikollaan Suomen virallisen singlelistan 3. sijalle.


title: Dark Floors

text: "Dark Floorsin" ensi-ilta oli perjantaina 8. helmikuuta 2008. Maailmanensi-ilta järjestettiin keskiviikkona 6. helmikuuta 2008 Oulun jäähallilla. Oulun kaupunki tuki ensi-illan järjestämistä 30 000 euron summalla, joka ohjattiin hankkeeseen Pohjoisen elokuva- ja mediasäätiön Poemin kautta. Kaupunginhallitus päätti asiasta tiistaina 18. joulukuuta 2007. Tuotantoyhtiö kutsui paikalle muun muassa ulkomaisten mediayhtiöiden edustajia.


title: Dark Floors

text: Jo alun perin ensi-illan pitopaikaksi suunniteltiin Oulua, mutta tuotantoyhtiö Solar Films ja Oulun kaupunki eivät vielä tuolloin päässeet yhteisymmärrykseen. Tuotantoyhtiö olisi halunnut kaupungin maksavan osan ensi-illan kuluista. Kaupunki ei suostunut, ja yhtiö aloitti neuvottelut Rovaniemen kaupungin kanssa. Oulun kaupungin mukaan olisi ollut mahdotonta osallistua yksittäiseen markkinointitapahtumaan kymmenillä tuhansilla euroilla, sillä tuotantoyhtiö ilmoitti näyttävän ensi-illan maksavan noin 100 000 euroa.


title: Dark Floors

text: Oulun kaupungin ja Solar Filmsin erimielisyyksien vuoksi ensi-illan pitopaikasta nousi kohu. Internetissä oli 9. lokakuuta 2007 lähtien kerätty nimiä kansalaisadressiin, jossa ensi-iltaa vaadittiin järjestettäväksi Oulussa. Kaupungin päättäjät haluttiin näin saada pohtimaan, mitä etuja elokuvan markkinoinnista olisi. Adressin alullepanija oli tutkija Leena Arhippainen Oulun yliopistosta. Adressissa sanottiin, ettei Oululla ole varaa jättää käyttämättä hyväkseen sitä kunniaa ja näkyvyysmahdollisuutta, mitä Solar Films oli tarjonnut. Lordi-elokuvan markkinointiyhteistyö maksaisi adressin mukaan 50 000 euroa. Kun Arhippainen oli keskustellut oululaisten päättäjien kanssa, hän sanoi "Sanomalehti Kalevan" haastattelussa, että kyse ei kuitenkaan ollut rahasta.


title: Dark Floors

text: Tuottaja Markus Selinin mukaan yhteensä kuusi kaupunkia oli kiinnostunut isännöimään "Dark Floorsin" maailman ensi-iltaa. Hänen oli tarkoitus matkustaa lokakuussa 2007 Rovaniemelle neuvottelemaan kaupungin kanssa, mutta matka peruuntui viime hetkellä, koska uusia hakijoita oli tullut ja Selin halusi vielä harkita asiaa. Selin väitti lehdistölle, ettei elokuvan ensi-illan isännöinnissä ole kyse rahasta, vaan siihen haetaan kaupunkia, jossa on jo elokuvateollisuutta.


title: Dark Floors

text: Selin kertoi, että neuvottelut käytäisiin loppuun marraskuun aikana ja myös lopullinen valinta tehtäisiin silloin. Hän ei paljastanut loppusuoralle päässeiden kaupunkien nimiä, mutta yhtenä vahvana ehdokkaana oli Rovaniemi. Selinin mukaan joukosta tippui kolme kaupunkia ensi-iltajärjestelyihin liittyvien käytännön esteiden takia. Hän korosti, että ensi-iltakaupungin valinnassa ratkaisisi halu huolehtia suomalaisen elokuvateollisuuden hyvinvoinnista ja kehittämisestä. Tammikuussa 2008 Solar Films ilmoitti, että on päätynyt sopimukseen Oulun kanssa.


title: Dark Floors

text: " Dark Floors" -kauhuelokuvan maailmanensi-ilta pidettiin lopulta Oulun jäähallissa, ja se oli kaikkien aikojen suurin Suomessa järjestetty elokuvanäytös. Ensi-illan järjestivät elokuvan osarahoittaja Poem ja tuotantoyhtiö Solar Films. Yhteistyökumppaneina toimivat Oulun Kärpät, Scandic-hotelli ja Finnkino. Alun perin jäähallissa oli 4 500 katsomopaikkaa, mutta jättikokoisen valkokankaan (15,5 x 6,3 metriä) sekä lavan ja esitystekniikan tarvitseman tilan takia katsojia voitiin ottaa vain 3 700. Päivää ennen ensi-iltaa sali oli loppuunmyyty.


title: Dark Floors

text: Tilaisuudessa oli 70 median edustajaa eri puolilta maailmaa. Näytännön jälkeen Lordi esiintyi ja soitti kappaleensa ”Would You Love a Monsterman?”, ”Who’s Your Daddy?”, ”Beast Loose in Paradise”, ”Devil Is a Loser”, ”Bringing Back the Balls to Rock” ja ”Hard Rock Hallelujah”.


title: Dark Floors

text: Päänäyttelijöistä paikalle saapuivat englantilainen Noah Huntley, joka esittää autistisen tytön isää, ja irlantilainen Dominique McElligott, joka esittää sairaanhoitajaa. Muut keskeisten roolien näyttelijät eivät olleet ensi-illassa. Huntley ja McElligott osallistuivat ennen näytöstä ja iltajuhlaa lehdistötilaisuuteen, jossa haastateltavina olivat myös kaikki Lordin jäsenet, ohjaaja Pete Riski ja tuottaja Markus Selin. Tiedotusvälineet seurasivat tapahtumaa mielenkiinnolla, ja se sai huomiota niin sanomalehdissä, televisiossa kuin radiossakin ulkomaita myöten.


title: Dark Floors

text: "Dark Floors" sai Suomessa kriitikoilta negatiivisen vastaanoton ja katsojamäärät olivat vähäisiä. Elokuvan tuottaja Markus Selinin mukaan tuotantoyhtiö on ollut tietoinen siitä, etteivät kauhuelokuvat ole Suomessa suosittuja, ja markkinoinnin painopiste onkin ollut koko ajan ulkomailla.


title: Dark Floors

text: Lähes heti elokuvan ensi-illan jälkeen "Dark Floorsia" alettiin markkinoida Berliinin elokuvajuhlilla, missä elokuva sai huomattavasti paremman vastaanoton kuin kotimaassaan. MTV3:n haastattelussa Selin kertoi olleensa erittäin iloinen siitä, miten "Dark Floorsia" saatiin myytyä Berliinissä. Hänen mukaansa elokuva saatiin myytyä noin 25 maahan. Elokuvasta ei kuitenkaan tullut ulkomaillakaan menestystä ja elokuva tuotti miljoonatappiot.


title: Dark Floors

text: Elokuvalehti "Screendaily" uutisoi, että "Dark Floorsia" myytiin hyvin ulkomaille European Film Market -tapahtumassa Berliinissä. Uutisen mukaan elokuvan levitysoikeudet on myyty Benelux-maihin (Alankomaat, Belgia, Luxemburg), IVY-maihin (Armenia, Azerbaidžan, Kazakstan, Kirgisia, Moldova, Tadžikistan, Ukraina, Uzbekistan, Valko-Venäjä ja Venäjä), Lähi-itään (Arabiemiirikunnat, Bahrain, Egypti, Iran, Irak, Israel, Jemen, Jordania, Kuwait, Libanon, Oman, Qatar, Saudi-Arabia ja Syyria) sekä Brasiliaan, Argentiinaan, Turkkiin ja Puolaan. Elokuva tuli DVD-levitykseen Yhdysvalloissa lokakuussa 2008. Toukokuussa elokuvaa markkinoitiin Cannesin elokuvajuhlilla ja heinäkuussa Puchon International Fantastic Film Festival -tapahtumassa Etelä-Koreassa sekä Fantasia Film Festival -tapahtumassa Kanadassa. Elokuva on ollut mukana myös useilla muilla elokuvafestivaaleilla eri puolilla maailmaa. Tällä hetkellä elokuvan levitysoikeudet on myyty noin 50 eri maahan. Elokuva on kuitenkin saanut vaisun vastaanoton kansainvälisillä elokuvamarkkinoilla ja jäänyt tuotoissa tappiolle.


title: Dark Floors

text: Suomalaiset kriitikot ovat suhtautuneet elokuvaan erittäin negatiivisesti, vaikka teknistä toteutusta onkin yleensä pidetty hyvänä. Useimmissa arvosteluissa elokuva on saanut kaksi tähteä. "Dark Floorsin" hyvinä puolina on pidetty sen sopimista kansainväliseen levitykseen, huolellisesti tehtyjä lavasteita ja näyttäviä erikoistehosteita. Osa kriitikoista on sitä mieltä, että elokuvan juoni on hajanainen eikä se tarjoa kokeneemmille kauhuelokuvien katsojille mitään uutta. Kritiikin mukaan elokuva on saanut liikaa vaikutteita muista kauhuelokuvista, mikä tekee siitä hajanaisen ja vanhaa toistavan. "Aamulehden" arvostelun mukaan elokuva on ikävystyttävä ja epäpelottava yhdistelmä hirviöyhtyeen mainosvideota, suljetun tilan gotiikkaa ja lapsen fantasiaa. "Ilta-Sanomat" totesi elokuvan todistavan, että "Suomessa osataan tehdä huonoja kauhuelokuvia yhtä hyvin kuin Hollywoodissa."


title: Dark Floors

text: Kriitikko Antti Tohka kirjoittaa, että "valitettavasti ulkokultaisuus onkin ainoa hyvä asia masentavan heppoisessa elokuvassa". Tatu Junni kehuu elokuvan ulkoasua, mutta toteaa, että "käsikirjoitus, erikoistehosteet ja näyttelijät varmistavat kuitenkin sen, että elokuva on paha pettymys jopa armottomimmalle Lordi-fanille".


title: Dark Floors

text: Kriitikoiden mielestä Lordin jäsenten osuus elokuvassa on liian pieni, vaikka "Dark Floorsin" kiinnostavuus on nimenomaan Lordin varassa. Lordi-hirviöt näkyvät elokuvassa vain muutaman minuutin ajan, eikä katsojalle selvitetä hirviöiden taustaa tai motiiveja vaania ihmisiä. Hirviöiden ulkoasu ei ole tarpeeksi pelottava, koska euroviisuvoiton jälkeisen mediajulkisuuden seurauksena Lordin hahmoihin on totuttu. Hirviöiden roolisuorituksetkaan, lukuun ottamatta Mr. Lordin ja Awan erikoistehosteita sisältäviä osuuksia, eivät kriitikoiden mukaan herätä juuri yhtään kauhua. Näyttelijät eivät onnistu rooleissaan hyvin, ja käsikirjoitus on jättänyt hahmot yhden luonteenpiirteen varaan.


title: Dark Floors

text: Solar Filmsin tiedotuspäällikkö Rampe Toivonen ihmetteli kritiikin voimakkuutta "Ilta-Sanomien" haastattelussa. Hän harmitteli muun muassa sitä, kuinka vähän elokuvan visuaaliseen ilmeeseen, tehosteisiin ja lavasteisiin, on kiinnitetty huomiota. Iltalehden haastattelussa Tomi Putaansuu kertoi olleensa turhautunut asiantuntemattomaan kritiikkiin. Hän korosti tienneensä koko ajan, ettei elokuvasta tule massayleisön elokuvaa. Putaansuun mukaan kauhuelokuvien ystävät niin Suomessa kuin Yhdysvalloissa sekä muillakin ulkomaisilla verkkosivustoilla ovat kehuneet "Dark Floorsia". Asiantuntijat ovat ymmärtäneet, että kyseessä on oman lajinsa tyylipuhdas edustaja.


title: Dark Floors

text: Tunnettu kauhutoimittaja Todd Brown näki "Dark Floors" -elokuvan Berliinin elokuvajuhlilla ja kehui sitä vuolaasti. Elokuva-arvostelussaan Brown mainitsi "Dark Floorsin" vahvuuksiksi tiiviin juonenkuljetuksen, poikkeuksellisen hienosti kasvatetun jännityksen ja taitavan teknisen toteutuksen, kuten lavastuksen, maskeerauksen ja erikoistehosteet. Arvostelussaan Brown kehui myös näyttelijöitä. Roolihahmot ovat vahvoja ja uskottavia, ja ne ovat enemmän kuin stereotyyppejä. Brownin mielestä elokuvan hirviöt ovat vaikuttavia ja näyttävät upeilta isolla valkokankaalla. Hirviöiden toistuvat vierailut elokuvassa ovat lyhyitä, ja ne kasvattavat ihmisten välistä draamaa, mikä tekee elokuvasta vahvan kokemuksen.


title: Dark Floors

text: "Dark Floors" palkittiin parhaista erikoistehosteista Málagan FANCINE-fantasiaelokuvafestivaalilla Espanjassa marraskuussa 2008.


title: Dark Floors

text: "Dark Floorsin" ensi-iltaviikonlopun menestys Suomessa ei vastannut odotuksia. Elokuvalla oli Finnkinon teattereissa perjantaina 8. helmikuuta noin 1 500 ja lauantaina 9. helmikuuta vajaat 1 800 katsojaa. Ensi-iltaviikonloppuna elokuvan näki vain 6 824 katsojaa, ja se oli viikonlopun kolmanneksi katsotuin elokuva. Ensi-iltanaan perjantaina "Dark Floors" oli kyllä Finnkinon katsotuin elokuva, mutta lauantaina vasta viides. Finnkinon ohjelmistopäällikkö Timo Räisänen kuvaili kauhua hyvin herkäksi tyylilajiksi: ”Dark Floors on hyvin erikoinen tapaus. Se on kotimainen elokuvatapaus, josta voi tulla mitä tahansa. Ilmiö on niin yksin, ettei vertailupohjaa ole.”


title: Dark Floors

text: Solar Filmsin tiedotuspäällikkö Rampe Toivonen myönsi "Ilta-Sanomien" haastattelussa tuotantoyhtiön odottaneen suurempia katsojalukuja, lähemmäs 20 000 katsojaa. Vaatimattoman menestyksen vuoksi Finnkino otti elokuvan pois ohjelmistosta helmikuun lopussa, poikkeuksena Helsingin ja Oulun elokuvateatterit. Oulussa elokuvaa esitettiin 6. maaliskuuta 2008 saakka, jonka jälkeen elokuvaa esitettiin ainoastaan Helsingin Tennispalatsissa 15. maaliskuuta 2008 saakka. Pitkäperjantaina 21. maaliskuuta ja lauantaina 22. maaliskuuta elokuvalle järjestettiin vielä näytökset Helsingin Tennispalatsissa. Elokuva sai Suomessa vain 19 900 katsojaa. Turkissa elokuva keräsi 24 506 katsojaa.


title: Dark Floors

text: Myös Virossa "Dark Floors" menestyi huonosti ja oli ohjelmistossa vain kahden viikon ajan. Islannissa elokuva oli ensi-iltaviikolla 11 katsotuimman elokuvan joukossa, mutta tippui katsotuimpien elokuvien listalta jo seuraavalla viikolla.


title: Dark Floors

text: Vaikka "Dark Floors" menestyi elokuvateattereissa heikosti, se on vuosiin yksi myydyimmistä kauhuelokuvista Suomessa. Elokuvan DVD-myynti saavutti kultarajan kesällä, ja kultalevyt jaettiin keskiviikkona 29. lokakuuta 2008 LänsiAuto Areenalla ennen Champions Hockey League -ottelun alkua. Elokuvan levitysoikeudet on myyty kaikkiaan 50 eri eri maahan.


title: Dark Floors

text: Huhtikuussa 2009 tuottaja Markus Selin paljasti "Helsingin Sanomille", että "Dark Floors" tuotti tuotantoyhtiölle tappiota 1,7 miljoonaa euroa.


title: Dark Floors

text: Tomi Putaansuun mukaan "Dark Floorsille" voidaan tehdä jatko-osa, mikäli elokuva menestyy hyvin. “Optio "Dark Floors" -jatko-osalle on olemassa, vaikka elokuvan loppu ei suoranaisesti ole sitä varten suunniteltu. Aivonystyröitä vaivaamalla jatko-osa saadaan toki tehtyä, jos niin päätetään“, Putaansuu totesi Sanomalehti Kalevan haastattelussa ennen "Dark Floorsin" maailman ensi-iltaa.


title: Dark Floors

text: Putaansuu kertoi, että hänellä ja Riskillä on paljon ideoita uusista kauhuelokuvista, mutta Lordi on kuitenkin yhtye, jonka ensisijainen tehtävä on musiikki. Jatko-osaa ei ole voitu tehdä aiemmin yhtyeen kiireiden vuoksi. Ennen maailman ensi-iltaa pidetyssä pressitilaisuudessa Markus Selin ilmoitti, että Solar Films olisi kiinnostunut tuottamaan useampiakin Lordi-kauhuelokuvia, mikäli "Dark Floors" menestyisi hyvin. Toistaiseksi mitään päätöksiä jatko-osasta ei ole tehty.


title: Dark Floors

text: Suomessa "Dark Floors" julkaistiin DVD:nä 13. kesäkuuta 2008. Dvd-julkaisun lisämateriaalina on digitaalisten tehosteiden esittelyä, näyttelijähaastatteluja, kurkistuksia kulissien taakse sekä maailmanensi-illan tapahtumat Oulussa. Julkaisija on Nordisk Film. Julkaisuviikollaan "Dark Floorsia" myytiin kauppoihin yli 25 000 kappaletta, mikä ylitti kultalevyrajan.


title: Dark Floors

text: Yhdysvalloissa Ghost House Pictures julkaisi "Dark Floorsin" DVD:nä 14. lokakuuta 2008 Ghost House Underground -nimikkeen alla. Elokuva julkaistiin Yhdysvalloissa sekä erikseen että samassa paketissa muiden Ghost House Ungerground-nimikkeen julkaisujen kanssa. Yhdysvaltalaisessa dvd-julkaisussa on lisämateriaalina myös Pete Riskin ja Mr. Lordin kommenttiraita ja kaksi Lordin musiikkivideota.


title: Dark Floors

text:
"Dark Floors" julkaistiin Argentiinassa DVD-muodossa 10. joulukuuta 2008 nimellä "Piso Siniestro".
Virossa elokuvaa markkinoidaan nimellä "Pimedad korrused". DVD-levy sisältää ainoastaan elokuvan eikä lisämateriaaleja.


title: Alppihiihdon maailmanmestaruuskilpailut 1996

text: 33. alppihiihdon maailmanmestaruuskilpailut järjestettiin Espanjan Sierra Nevadassa 12.–25. helmikuuta 1996. Kisat oli tarkoitus järjestää jo edellisenä vuonna, mutta lumen puutteen vuoksi ne jouduttiin siirtämään.


text: FIS teki päätöksen vuoden 1995 kisojen peruuttamisesta 26. tammikuuta 1995. Kilpailujen oli ollut tarkoitus alkaa neljä päivää myöhemmin.


title: ASIO

text: ASIO (Audio Stream Input/Output) on Steinbergin kehittämä ohjelmointirajapinta tietokoneen äänikortin ja sitä käyttävän sovelluksen väliseen kommunikaatioon Windows ja Mac OS -käyttöjärjestelmissä. ASIO-standardin mukaiset laiteajurit kiertävät käyttöjärjestelmän omat ajurit ja äänenmiksausmekanismit, ja tarjoavat näin potentiaalisesti matalamman latenssin ääntä tallennettaessa ja käsiteltäessä.


title: ASIO

text: ASIO SDK Steinbergin sivuilla


title: Sukhothai

text: Sukhothai on yksi Thaimaan rauniokaupungeista. Sitä rakennettiin 1200-luvun loppupuolelta 1300-luvun alkupuolelle kuningas Ramkanghaengin aikana. Se oli Sukhothain kuningaskunnan pääkaupunkina 1238–1419. Sukhothai kukoisti miltei 150 vuotta, kunnes Ayutthayan kuningaskunta valtasi sen. Uusi Sukhothain kaupunki sijaitsee noin 430 kilometriä pohjoiseen Bangkokista ja Sukhothain rauniot ovat n. 13 kilometriä länteen uudesta Sukhothain kaupungista.


title: Sukhothai

text: Sukhothain vanhaa kaupunkia ympäröivät muurit, joiden koko on 1600 x 2000 metriä, mutta raunioita on laajalla alueella sen ympärillä. Niitä pääsee tutkimaan joko polkupyörällä tai tuktuk-taksilla. Alueella on myös useita vesialtaita lootuskukkineen. Muinaiset temppelit ovat nyt raunioina, mutta osa Buddhan patsaista on säilynyt hyvin. Muurien sisällä tunnetuimmat temppelit ovat Wat Mahathat, jossa on useita hyvin säilyneitä Buddhan patsaita, saarella sijaitseva Wat Sra Sri -temppeli, jossa on istuva ja seisova Buddha, sekä Wat Si Sawai, jossa on kolme tornia (prang). Muurien ulkopuolisen alueen temppeleistä huomattavimpiin kuuluvat Wat Phra Phai Luangin rauniot ja prang. Valokuvatuin kohde on Wat Si Chum, jossa 15 metriä korkea Buddha kurkistaa rakennuksen raosta. Wat Si Chumin Buddha on kuuluisa pitkistä kullatuista sormistaan. Wat Saphan Hinin Buddha seisoo kukkulan laella, jonne johtaa kivetty polku.


title: Sukhothai

text: Sukhothain historiallinen puisto on tärkeä turistikohde ja UNESCO:n maailmanperintökohde vuodesta 1991 lähtien. Maailmanperintökohteen alueeseen kuuluu kolme historiallista kaupunkia: Sukhothai, Si Satchanalai ja Kamphaeng Phet. Kaikissa on esillä siamilaista kulttuuria edustavaa arkkitehtuuria ja muistomerkkejä Sukhothain kuningaskunnan ajalta. Niitä pidetään luovan taiteen mestariteoksina ja ne erottautuvat omaksi tyylikseen, jota kutsutaan Sukhothain tyyliksi. Kaupunki ei ollut uranuurtaja ainoastaan kulttuurissa, vaan myös insinööritaidoissa. Alueelle rakennettiin patoja, lampia, kanavia ja vesialtaita maanviljelyä, taloutta, juomavettä ja uskonnollisia rituaaleja varten. Maanviljely oli pääelinkeino, mutta tuotantoon kuului myös korkeatasoinen keramiikka. Sukhothai kukoisti kuningaskunnan aikana, ja sitä kutsuttiinkin nimellä "Onnen aamunkoitto".


title: Sukhothai

text: Nykyisin turismi on tärkeä elinkeino. Kaupungin ympäristössä maanviljelys on huomattava tulonlähde, erityisesti riisin ja vihannesten viljely. Viime vuosina on kehitetty luonnonmukaista viljelyä.


title: Wat Phra Kaeo

text: Wat Phra Kaeo eli Smaragdibuddhan temppeli, viralliselta nimeltään Wat Phra Sri Rattana Satsadaram () on yksi osa Thaimaan Bangkokissa sijaitsevasta Suuresta palatsista. Wat Phra Kaeon temppeli ja läheinen kuninkaallinen valtaistuinsali ovat Thaimaan merkittävimpiä rakennuksia. Itse Buddhan patsas, jonka mukaan temppeli on saanut nimensä, on vain 75 senttimetriä korkea, ja se on valmistettu jadesta. Thaimaalaiset uskovat, että niin kauan kun patsas on heidän hallussaan, Thaimaa on turvassa.


title: Puskurivyöhyke

text: Maantieteessä termillä puskurivyöhyke tarkoitetaan mitä tahansa vyöhykettä, joka mistä syystä tahansa, erottaa kaksi tai useampia alueita toisistaan. Tyypillisiä puskurivyöhykkeitä ovat demilitarisoidut alueet, jotkin rajoitusten helpotusvyöhykkeet ja vihervyöhykkeet.


title: Puskurivyöhyke

text: Puskurivyöhykkeitä voidaan perustaa esimerkiksi väkivallan estämiseksi, luonnon suojelemiseksi, asuin- tai kauppa-alueiden suojelemiseksi teollisuusonnettomuuksilta tai luonnonmullistuksilta, tai vankien pakoaikomusten estämiseksi.


title: Talviuni

text: Talviuni on eläimellä yli talven kestävää unta. Se on joidenkin eläinlajien keino sopeutua talven ravintopulaan. Tyypillisiä talviunta nukkuvia nisäkkäitä ovat muun muassa karhu ja mäyrä.


title: Talviuni

text: Talviunta nukkuvan ruumiinlämpö laskee muutamalla asteella ja elintoiminnot hidastuvat vähäisesti, sydämen lyöntitiheys saattaa pienentyä ja hengitys hieman hidastua. Ne lakkaavat ulostamasta ja virtsaamasta ja selviytyvät ravinnotta. Energiaa ne saavat rasvavarastojensa avulla, jota ne keräävät koko kesän ja syksyn ajan. Talviunta nukkuvilla eläimillä on erityinen ruskearasvakerros, joka puuttuu tavallisilta nisäkkäiltä kokonaan. Kerätty rasvakerros saattaa kattaa jopa kolmanneksen koko eläimen painosta, joskus jopa enemmän.


title: Talviuni

text: Eläin pesiytyy muun muassa luolaan, juurakoihin tai vaikkapa itse kaivamaansa koloon, johon se paneutuu talviuneensa, se menee mahdollisimman pieneen kerään ns. sikiöasentoon, jotta kaikki mahdollinen lämpöenergia pysyisi sen käytettävissä.


title: Talviuni

text: Talviuni on tavallista syvempi unitila, josta herääminen on mahdollista ulkoisten häiriöiden tai talvehtimisolosuhteissa tapahtuvien muutosten seurauksena. Talviuni ei kuitenkaan ole yhtä syvää kuin talvihorros, jossa eläimen ruumiinlämpö laskee paljon enemmän.


title: Gaius Fulvius Plautianus

text: Gaius Fulvius Plautianus (kuoli ? 22. tammikuuta 205) oli pretoriaanikaartin prefekti 197–205 ja keisari Septimius Severuksen serkku. Plautianus kuului Fulvius-sukuun. Severus oli hänen serkkunsa äidin puolelta.


title: Gaius Fulvius Plautianus

text: Plautianus oli kotoisin Leptis Magnasta kuten Severuskin. Vuonna 197 Severus teki serkustaan pretoriaanikaartin prefekti. Hän kunnioitti serkkuaan myöhemmin myös paikalla senaatissa. Plautianus toimi myös konsulina vuonna 203. Plautianus oli heti keisarin jälkeen Rooman vaikutusvaltaisin henkilö.


title: Gaius Fulvius Plautianus

text: Vuonna 202 Plautianuksen tytär Publia Fulvia Plautilla meni naimisiin Severuksen pojan Bassianuksen kanssa. Pian Plautianus ja Bassianus riitaantuivat. Herodianoksen mukaan Plautianus alkoi juonitella Severuksen perhettä vastaan. Dio Cassiuksen mukaan salajuoni oli Bassianuksen sepittämä. Plautianus tuomittiin kuitenkin kuolemaan ja hänen omaisuutensa takavarikoitiin.


title: Tallulah Bankhead

text: Tallulah Brockman Bankhead (31. tammikuuta 1902 – 12. joulukuuta 1968) oli yhdysvaltalainen näyttelijä ja talk show -juontaja.


title: Tallulah Bankhead

text: Bankhead syntyi Huntsvillessä Alabamassa 31. tammikuuta vuonna 1902. Hänen isänsä oli William B. Bankhead, joka edusti demokraatteja Yhdysvaltain kongressin edustajainhuoneessa. Myös hänen setänsä ja isoisänsä olivat olleet mukana politiikassa; kumpikin oli aikanaan ollut senaatissa. Hekin olivat puoluekannaltaan demokraatteja. Bankheadin äiti kuoli synnyttäessään tytärtään.


title: Tallulah Bankhead

text: Bankheadia kierrätettiin monessa eri oppilaitoksessa. Hän jopa vietti vuoden katolisessa koulussa, vaikka ei katolinen ollutkaan.


title: Tallulah Bankhead

text: 15-vuotiaana Bankhead muutti perheineen New Yorkiin, ja alkoi saada pieniä rooleja. Hänen ensimmäinen elokuvansa oli "The Squab Farm" vuodelta 1917. Bankhead tuli työnsä ulkopuolella tunnetuksi kovana juhlijana. Hän myös kokeili tänä aikana kokaiinia ja marijuanaa. Alkoholin hän jätti rauhaan.


title: Tallulah Bankhead

text: Vuonna 1923 Bankhead teki debyyttinsä Lontoon teatterilavoilla. Bankhead esiintyi yli 12 näytelmässä seuraavan kahdeksan vuoden aikana. Hän myös esiintyi New York Cityn Broadwaylla Pulitzer-palkitussa "They Knew What They Wanted"-näytelmässä. Tämä rooli teki Bankheadista kuuluisan. Hän palasi Britanniaan, ja vuosikymmenen loppuun mennessä hänestä oli tullut Englannin kuuluisin naisnäyttelijä.


title: Tallulah Bankhead

text: Vuonna 1931 hän palasi takaisin kotimaahansa saatuaan sopimuksen Paramount-yhtiön kanssa. Ura ei kuitenkaan lähtenyt käyntiin kuten oli suunniteltu, vaan kriitikot tyrmäsivät Bankheadin suoritukset nopeasti.


title: Tallulah Bankhead

text: Bankhead tuli kuuluisaksi villeistä juhlistaan, joissa ei ollut mitään estoja. Hän ei salaillut biseksuaalisuuttaan, ja hänet yhdistettiin moniin sen ajan naisjulkkiksiin. Hänellä kerrotaan olleen suhde muun muassa Greta Garbon ja Marlene Dietrichin kanssa.


title: Tallulah Bankhead

text: 1934 hän palasi New Yorkiin. Muutaman seuraavan vuoden ajan hän esiintyi näytelmissä. Hän myös havitteli Scarlett O'Haran roolia elokuvasta "Tuulen viemää", mutta menetti mahdollisuutensa rooliin tuottajien todettua hänet liian vanhaksi. Lopulta Vivien Leigh sai osan, ja Bankhead palasi Broadwaylle.


title: Tallulah Bankhead

text: Kymmenen vuotta myöhemmin Bankhead sai osan Alfred Hitchcockin elokuvasta "Pelastusvene". Tätä pidetään hänen parhaana suorituksenaan valkokankaalla.


title: Tallulah Bankhead

text: 1950- ja 1960-luvulla hän jatkoi näyttelemistä Broadwaylla ja teki muutamia rooleja myös elokuvissa. Lisäksi hän juonsi omaa suosittua ohjelmaansa radiossa. Bankhead alkoi saada rooleja lisäksi myös televisiosta. Hän juonsi hetken omaa talk show'taan, jota ei kuitenkaan uusittu toiselle kaudelle.


title: Tallulah Bankhead

text: Bankheadin viimeinen elokuva oli brittiläinen kauhuelokuva "Die! Die! My Darling!" vuodelta 1965. Kaksi vuotta myöhemmin hän esiintyi viimeisen kerran televisiosarjassa Batman.


title: Tallulah Bankhead

text: Tallulah Bankhead kuoli New York Cityssä 12. joulukuuta 1968. Hänet on haudattu Marylandin osavaltioon.


title: Bad Muskau

text: Bad Muskau (sorbiksi "Mužakow"), aiemmin Muskau, on kaupunki Saksassa, Saksin osavaltiossa. Bad Muskau sijaitsee Neissen varrella. Joki erottaa Bad Muskaun Puolasta ja Łęknican kaupungista. Bad Muskaussa on arviolta 3 646 asukasta (vuonna 2015) ja sen pinta-ala on 15,35 neliökilometriä.


title: Bad Muskau

text: Bad Muskau on kuuluisa lähistöllä sijaitsevasta Muskaunpuistosta, joka jatkuu Puolankin puolelle. Puisto on listattu Unescon maailmanperintöluetteloon.


title: Bad Muskau

text: Muskau perustettiin 1200-luvulla ja ensimmäiset maininnat kaupungista on vuodelta 1249. Muskaun kreivikunta oli Pyhän saksalais-roomalaisen keisarikunnan suurin. Vuoteen 1815 Muskau kuului Saksin vaaliruhtinaan alaisuuteen ja vuoden 1815 jälkeen Preussin valtakuntaan.


title: Bad Muskau

text: Vuonna 1945 Muskau jaettiin Neisse-joen mukaan Itä-Saksalle ja Puolalle. Samalla jaettiin kuuluisa Muskaunpuisto.


title: Bad Muskau

text: Vuonna 1962 kaupunki muutti nimensä Bad Muskauksi, kun terapeuttinen kylpylä rakennettiin sinne. Vain virallisesti tunnustetut kylpyläkaupungit voivat käyttää Bad-etuliitettä.


title: Ángel López

text: Ángel David López Ruano eli Ángel (s. 10. maaliskuuta 1981 Las Palmas, Las Palmasin maakunta, Espanja) on espanjalainen jalkapalloilija, joka edustaa Espanjan pääsarjassa Primera Divisiónissa pelaavaa Las Palmasia. Hän pelaa yleensä oikean laitapuolustajan paikalla.


title: Ángel López

text: Pääsarjadebyyttinsä Ángel teki Las Palmasissa kaudella 2000–2001, jota ennen hän pelasi seuran B-joukkueessa. Tammikuussa 2003 hän siirtyi Celta Vigoon, jossa hän pelasi seuraavat neljä ja puoli kautta. Celtan pudottua Segunda Divisióniin kauden 2006–2007 päätteeksi Ángel siirtyi Villarrealiin. Vuonna 2012 hän siirtyi Real Betisiin.


title: Ángel López

text: Ensiesiintymisensä Espanjan maajoukkueessa Ángel teki harjoitusottelussa Romaniaa vastaan 15. marraskuuta 2006.


title: Antti Tykinvalaja

text: Antti Tykinvalaja ("Antti Kallenpoika") on Mika Waltarin luoma kuvitteellinen hahmo historiallisessa romaanissa Mikael Karvajalka ja sen jatko-osassa Mikael Hakim. Hän tulee tarinaan mukaan Mikael Karvajalan ensimmäisen kirjan luvussa yhdeksän vuonna 1517. Rouva Pirjo ottaa hänet suojiinsa, kuten Mikaelin aiemmin. Pojista tulee näin ollen kasvinveljekset. Waltari kuvaa Antin rotevaksi, hidasjärkiseksi, harmaasilmäiseksi maalaispojaksi, päätään Mikael Karvajalkaa pidemmäksi. Hän on köyhistä oloista Laitilan pitäjästä ja on tullut Turkuun sepän oppiin. Antin "isolla ja emolla ei ole muuta rikkautta kuin lapset". Valtavien voimiensa takia Antti joutuu moniin hankaluuksiin, mutta toisaalta ne pelastavat hänet ja Mikaelin monesta kiperästä tilanteesta. Luonteeltaan hän on säyseä, mutta alkoholia juotuaan saattaa muuttua aggressiiviseksi. Hänestä tulee tarinan edetessä valiosoturi ja taitava tykinvalaja.


title: Antti Tykinvalaja

text: Antti seuraa Mikaelia tämän retkillä ympäri Eurooppaa ja Välimeren aluetta, mutta poistuu välillä tarinasta palatakseen Mikaelin seuraan yllättävissä käänteissä. Kuvaillusta älyllisestä heikkolahjaisuudestaan huolimatta Antti oppii useita kieliä ja tekee väliin teräviäkin huomioita. Hän kyseenalaistaa Mikaelin ratkaisuja ja ihmettelee tämän monimutkaisia ajatuksia. Mikael huomaa jo tutustuessaan Anttiin, että tällä on ovela tyhmäksi heittäytymisen taito. Mikaelin mielestä Antti ei tule toimeen pahassa maailmassa ilman häntä, mutta käytännössä tilanne on usein päinvastoin. Mikael Hakimissa Antti saa arabialaisen nimen "Antar". Hän joutuu kamppailemaan myös mielenterveys- ja alkoholiongelmien kanssa. Uskonnollisissa asioissa Antin maanläheinen suhtautuminen korostuu jyrkkänä vastakohtana Mikaelin syvääluotaaville pohdiskeluille.


title: Antti Tykinvalaja

text: Esimerkki Antin runsassanaisesta puheenparresta: "Kuuntelen aina mielihyvin hurskaita opetuksiasi, rakas veljeni Mikael, mutta miten on pääsi laita ja pysytkö jaloillasi, sillä rosvolaiset voivat palata enkä tahtoisi tappaa ketään. Olipa kova onni, että sait tärskyn päähäsi juuri opin porttien edessä, sillä pää on sinulle arin kohta, kun taas minulle poloiselle pää on tuskin muuta varten tarkoitettu kuin voidakseni niistää nenäni."


title: Łęknica

text: Łęknica (, ) on kaupunki Puolassa, Lubuszin voivodikunnassa. Se sijaitsee Neisse-joen varrella vastapäätä saksalaista Bad Muskauta. Łęknicassa on 2 648 asukasta (2005) 16,4 neliökilometrin alueella. Kaupungin läheisyydessä sijaitsee osa Unescon maailmanperintöluettelon kohdetta Muskaunpuistoa.


title: Łęknica

text: Łęknican kylä on mainittu ensimmäisen kerran 1595 ja se sijaitsi Neissen molemmin puolin. Kylä kuului Muskaun kaupunkiin. 1800-luvulla Łęknica tuli tunnetuksi teollisuuspaikkakuntana. Toisen maailmansodan jälkeen perustettiin Łęknican kunta, joka kuului Puolaan. Vuonna 1969 Łęknica sai kaupunginoikeudet.


title: Milton Acorn

text: Milton James Rhode Acorn (30. maaliskuuta 1923 – 20. elokuuta 1986) oli kanadalainen runoilija, kirjailija ja näytelmäkirjailija.


title: Milton Acorn

text: Acorn syntyi Charlottetownissa, Prinssi Edwardin saarella ja oli vammautunut toisen maailmansodan veteraani. Hän muutti Montréaliin 1956.


title: Milton Acorn

text: Acorn oli mukana perustamassa "The Georgia Straight" -lehteä vuonna 1967. Hänelle myönnettiin Kanadan runouspalkinto 1970 ja kenraalikuvernöörin kirjallisuuspalkinto 1976. Acorn kuoli sydänvian ja diabeettisten komplikaatioiden johdosta Charlottetownissa 63-vuotiaana.


title: Hyperbolinen geometria

text: Hyperbolinen geometria käsittelee kaksiulotteista, negatiivisesti kaarevaa pintaa. Pinta muistuttaa muodoltaan hieman satulaa, ja joskus puhutaankin tässä yhteydessä satulapinnasta. Toinen esimerkkipinta on torvi. Hyperbolisen geometrian "vastakohdan" voidaan monien ominaisuuksien puolesta ajatella olevan pallo- eli elliptisen geometrian, euklidisen geometrian jääden rajatapauksena näiden kahden väliin.


title: Hyperbolinen geometria

text: Hyperbolinen geometria eroaa perinteisestä, euklidisesta, ääretöntä, tasaista tasoa käsittelevästä geometriasta monin tavoin. Muun muassa kolmion kulmien summa on aina vähemmän kuin 180 astetta, ja suoralle voidaan yksittäisen pisteen läpi piirtää ääretön määrä sille yhdensuuntaisia suoria.


title: Hyperbolinen geometria

text: Koska hyperbolisessa geometriassa voidaan suoran ulkopuolisen pisteen kautta piirtää useampi kyseisen suoran kanssa yhdensuuntainen suora, ei euklidisen geometrian paralleeliaksiooma ole voimassa. Tästä seuraa, että monet euklidisessa geometriassa yhdensuuntaisille suorille tunnetut asiat eivät päde hyperbolisessa geometriassa. Muun muassa suorien "m" ja "n" ei täydy olla yhdensuuntaisia keskenään, vaikka ne olisivat molemmat yhdensuuntaisia suoran "l" kanssa. Lisäksi suorasta "l" vakioetäisyydellä olevat pisteet eivät muodosta suoraa hyperbolisessa geometriassa.


title: Hyperbolinen geometria

text: Euklidisessa geometriassa kaikki yhdensuuntaisten suorien väliset etäisyysjanat formula_1 ovat kohtisuorassa eli suoran ja etäisyysjanan välinen kulma on 90°. Hyberpolisessa geometriassa kulmien suuruus vaihtelee.


title: Hyperbolinen geometria

text: Jos suorakulmaisessa kolmiossa "a" ja "b" ovat kateetteja ja "c" hypotenuusa, niin hyperbolisessa geometriassa:


title: Hyperbolinen geometria

text:
missä funktio"cosh" on hyperbolinen funktio,minkä vastine on trigonometriassa "cos" funktio.Kaikilla trigonometrisillä funktioilla on vastaavat funktiot hyperbolisessa geometriassa.Euklidisen geometrian tuloksille on olemassa vastineet hyperbolisessa geometriassa. Olkoon hyperbolisen kolmion sivute "a", "b" ja "c" ja niitä vastaavat kulmat "A", "B" ja "C". Silloin on voimassa
Sinilause:


title: Hyperbolinen geometria

text: Kosinilause:


title: Hyperbolinen geometria

text: tai


title: Hyperbolinen geometria

text: erikoistapauksessa kun "C" on suorakulma,niin silloin


title: Hyperbolinen geometria

text: Euklidisissa kolmioissa on kulmien summa π(=180°)radiaaneissa,mutta hyperbolisessa kolmioissa kulmien summa on aina alle π.Hyperbolisessa geometriassa ideaali kolmioksi kutsutaan kolmiota, jonka kulmien summa on 0°.


title: Hyperbolinen geometria

text: Hyperbolisessa geometriassa ympyrän piiri on suurempi kuin 2πr. Se saadaan kaavasta:


title: Hyperbolinen geometria

text: Suljetun kiekon pinta-ala on:


title: Hyperbolinen geometria

text: Pallon pinta-ala on:


title: Hyperbolinen geometria

text: Suljetun kuulan tilavuus:


title: Hyperbolinen geometria

text: "(n-1)"-ulotteinen pallon mitta


title: Hyperbolinen geometria

text: ,missä


title: Hyperbolinen geometria

text: ja formula_15 on gammafunktio


title: Hyperbolinen geometria

text: Suljetun "n"-ulotteisen kuulan mitta:


title: Hyperbolinen geometria

text: Kahden tuhannen vuoden ajan monet matemaatikot, kuten Proklos, Ibn al-Haitham, Omar Khaijam, Nasir al-Din Tusi, Witelo, Gersonides, Alfons, ja myöhemmin Saccheri, John Wallis, Lambert ja Legendre yrittivät todistaa paralleeliaksioomaa. Koska heidän yrityksensä epäonnistuivat, alkoivat matemaatikot tutkia tilannetta, jossa paralleeliaksiooma ei ole voimassa. Aluksi Gauss, Bolyai ja Lobatševski kehittivät epäeuklidisen geometrian aksiomaattisesti, ilman analyyttisiä malleja. Perusteet hyperbolisen geometrian analyyttiselle tulkinnalle loivat Euler, Monge ja Gauss, ja vuonna 1837 Lobatševski ehdotti negatiivisesti kaarevaa pintaa malliksi hyperboliselle geometrialle.


title: Hyperbolinen geometria

text: Hyperbolisessa geometriassa on neljä yleisesti käytettyä mallia: Kleinin malli, Poincarén kiekkomalli, Poincarén puoli-taso –malli ja Hyperboloidimalli, joista kolme ensimmäistä ovat Beltramin kehittämiä, eivätkä Kleinin ja Poincarén, joiden mukaan mallit on nimetty.


title: Kalajauho

text: Kalajauho on joko kokonaisesta kalasta tai ruokakalan perkuujätteistä keittämällä, puristamalla, kuivaamalla ja lopuksi jauhamalla valmistettu teollisuustuote, jota käytetään ensi sijassa kasvatetun kalan ja karjan rehuna. Lopputuotteena on ruskea jauho tai pelletit. Puristusvaiheessa kalasta poistetaan rasva ja saadaan kalaöljyä, joka voidaankin katsoa kalajauhoteollisuuden toiseksi päätuotteeksi.


title: Kalajauho

text: Maailman kalajauhon tuotanto vuonna 2005 oli noin 6,2 miljoonaa tonnia ja kalaöljytuotanto noin 0,9 miljoonaa tonnia. Lähes puolet kalajauhotuotannosta tuli Etelä-Amerikan Tyynenmeren rannikolta Perusta (33 %) ja Chilestä (13 %); seuraavaksi tärkein tuotantoalue on Kauko-Itä (Thaimaa, Kiina, Japani, yhteensä 15 %). Euroopan kärkimaat ovat Tanska, Islanti ja Norja (yhteensä 9 %). Etelä-Amerikan saaliissa on ollut suuria heilahteluja El Niño –sääilmiön takia; silti maailman kokonaistuotantomäärä on pysynyt jokseenkin vakaana viimeisten 20 vuoden ajan.


title: Kalajauho

text: Kalajauhoa valmistetaan enimmäkseen varta vasten pyydetystä ulappaveden kalasta, joka on joko liian pientä ihmisravinnoksi tai jää käyttämättä markkinoiden puuttuessa. Toinen tärkeä raaka-aineen lähde ovat ruokakalan kuten esimerkiksi turskan perkuujätteet. Rehukalaksi käytettävän ulappakalan troolipyynti on viime vuosikymmeninä noussut keskeiseksi valtamerikalastuksen muodoksi. Esimerkiksi Koillis-Atlantilla teollisuuskalaksi pyydettävän mustakitaturskan saaliit ovat suuremmat kuin minkään muun kalan; Pohjanmeren kalastuksen kokonaissaaliista yli puolet oli kalajauhoksi prosessoitua tuulenkalaa. EU:ssa Tanskaa lukuun ottamatta kalajauhoa kuitenkin tuotetaan lähinnä perkuujätteistä.


title: Kalajauho

text: Etelä-Amerikan länsirannikolla, joka siis on tärkein rehukalan kalastusalue, ensisijaiset saaliskalat ovat perunsardelli ("Engraulis ringens"), perunpiikkimakrilli ("Trachurus murphyi") ja chilensilli ("Stangomera bentincki"). Euroopassa tärkeimmät kalajauhon lähteet ovat villakuore, mustakitaturska, tuulenkalat, kilohaili, harmaaturska ja silli.